Тадбиркорлар манфаати – давлат ҳимоясида\nПрезидент Қасим-Жўмарт Тўқаев бизнес вакилларини янги Қозоғистонни биргаликда барпо этишга чақирди.\n– Тадбиркорлар кўпинча давлат сиёсатини танқид қилишади. Аввалги йиғилишда мен янги иқтисодий сиёсат ишлаб чиқиш бўйича топшириқ бергандим. Бу иш муваффақиятли олиб борилмоқда, дейиш қийин. Янги ғоялар етишмаётганига гувоҳ бўляпмиз. Бу инқирозга қарши чораларга ҳам тегишли. Ижтимоий тармоқларда фаол, танқидий фикр билдираётган тадбиркорлар, иқтисодчиларни таклиф этиб, уларга Ҳукумат ҳузурида ишчи гуруҳ тузишни топширдим. Аммо бу ҳам узоққа бормади. Билишимча, улар ҳам аниқ таклиф ва ғоялар билан чиқа олмаган. Шунга қарамай, мен Ҳукумат ва Президент маъмуриятидан иқтисодиётнинг макро, солиқ, бюджет, пул каби барча турларини қамраб олувчи мукаммал ҳужжатни кутаман, – деди Президент Ақўрдада ўтган учрашувда.\n– Бу иш бизнеснинг амалий иштирокида амалга оширилиши керак. Чунки шундагина биз зарур ва самарали ислоҳотларни амалга оширишимиз мумкин. Янги Қозоғистонни биргаликда қурамиз. Бу шунчаки баландпарвоз гап эмас. Бу ишда тадбиркорлар ва иқтисодиётнинг ишлаб чиқариш соҳаси вакиллари фаол иштирок этиши жуда муҳим, – деди Қасим-Жўмарт Тўқаев.\nПрезидентнинг таъкидлашича, солиқ сиёсати ва уни бошқаришга алоҳида эътибор қаратиш зарур.\n– Бугунги кунда бу соҳада муайян номутаносиблик мавжуд. Айрим йирик корхоналар ҳам кичик бизнес субъектлари даражасида солиқ тўламоқда. Бюджетни нафақат маблағдан маҳрум этувчи, балки жамиятнинг бўлинишига олиб келадиган, миллий бойликларни тақсимлаш, адолат ва қонун устуворлигини таъминлашда қарама-қаршиликларни бартараф этиш йўлларини топиш керак.\nҲукуматга ишбилармон доиралар билан биргаликда солиқ сиёсатининг узоқ муддатли концепциясини ишлаб чиқишни топшираман. Ҳужжатда мамлакатда солиққа тортишнинг асосий ёндашувлари акс эттирилиши керак. Солиқ сиёсатининг асосий мезонлари барқарор бўлиши зарур. Тадбиркорликка оид тартиб-таомилларни соддалаштириш йўналишида инсон омилини бутунлай олиб ташлаб, рақамлаштириш орқали солиқ тўлаш жараёнларини соддалаштиришга алоҳида эътибор қаратиш зарур. Бу тадбир бугунги ва истиқболдаги вазиятдан, умумхалқ вазифаларидан келиб чиқиб, пухталик билан олиб борилиши керак. Келгуси йил бошида Ҳукуматдан жиддий таклифлар кутаман, – деди Президент.\nТадбиркорлар фаолиятида ўтказиладиган ҳар қандай текшириш, мониторинг ва назорат тадбирларида адолат мезонлари ва қонун устуворлигини таъминлаш борасида ҳам кенг қамровли ишлар олиб борилди.\nБундай қулайлик ва имкониятлар натижасида янги субъектлар кескин кўпайиб, аввалдан ишлаётганлари фаолиятини кенгайтирмоқда. Сўнгги беш йилда тадбиркорлар сони қарийб 2 баравар ошди. Кўп ишбилармонлар ўз бизнесини бутун мамлакат миқёсида кенгайтириб, минглаб иш ўринлари яратиб, нуфузли йирик компанияларга айланди. Ички ва ташқи бозорда ўз нуфузи ва брендига эга тадбиркорлар синфи шакллана бошлади.\nДавлат раҳбари референдумда ҳар бир фуқаронинг овози муҳимлигини таъкидлади.\n– 5 июнь куни республика референдуми ўтади. Конституцияга ўзгартиришлар киритилади. Ана шундай бурилиш палласида юрт келажагини белгилашда халқимиз бевосита иштирок этади. Масъулиятли паллада ҳар бир фуқаромизнинг овози алоҳида ўрин тутади, – деди Президент.\nДавлат раҳбари бундан 4 ой муқаддам бизнес вакиллари билан учрашувга ҳам тўхталди.\n– Аввалги учрашувда фикр алмашиб, янги тамойилларни белгилаб олдик. Биргаликда ишлаш йўлларини белгиладик. Қатор топшириқлар бердим. Тўрт ой узоқ муддат эмас. Аммо бу вақт ичида мамлакатда ва дунёда кўп нарса ўзгарди. Биз янги Қозоғистонни яратишни бошладик, – деди Қасим-Жўмарт Тўқаев.\nУчрашувда юртимизга сармоядорларни кўпроқ жалб этиш масаласи ҳам ўртага ташланди. Тадбиркорлар ҳам ўз фаолиятларини кенгайтириш юзасидан таклиф ва муаммоларини айтиб ўтишди. Улар тармоқ мутасаддилари ва ҳокимлар иштирокида муҳокама қилинди. Тегишли республика ташкилотлари иштирокида уларни ҳал этиш чора-тадбирлари келишиб олинди. Шунингдек, барча тадбиркорлар мурожаат ва таклифларини умумлаштириш юзасидан масъулларга топшириқлар берилди. Ушбу муаммо ва таклифлар республика даражасида кўриб чиқилиши маълум қилинди.\n– Қозоғистон ҳозиргидек оғир шароитларда ҳам нафақат молиявий, балки кенг технологик имкониятларга эга бўлган Европа Иттифоқи, АҚШ, Хитой ва бошқа мамлакатларнинг сармоялари ҳажмини сақлаб қолиш ва ошириш учун барча саъй-ҳаракатларини амалга оширади, – деди Давлат раҳбари. – Рақобатбардош бозорларда нарх чекловларини қўллаш масаласи алоҳида эътиборни талаб қилади. Нарх чекловлари озиқ-овқат, дори-дармон ва бошқа чакана бозорларда фаол жорий этилди. Аммо Ҳукумат нархларни тартибга солишнинг бозор дастакларидан фойдаланишни йўлга қўйиши керак. Умуман олганда, барча соҳаларда жадал суръатлар билан рақобатни кучайтириш зарур. Сохта назорат тўлиқ танқисликка ва товарлар сифатининг пасайишига олиб келиши мумкин. Рақобатбардош товар бозорларида нархларни тартибга солиш мамлакатни хусусий сармоялардан маҳрум қилади. Натижада бундай тармоқларга давлат сармоя киритишга мажбур бўлмоқда.\nПрезидент бозор иқтисодиётининг асосий тамойилларидан чекинмаслик, ниҳоятда эҳтиёткор бўлиш кераклигини таъкидлади. Бу товар бозорларига ҳам, табиий яккаҳокимлик тармоқлари хизматлари тарифларга ҳам тегишли.\n– Қардош Туркия ва Марказий Осиё давлатлари ҳам муҳим савдо ва сармоявий шерикларимизга айланиб бормоқда. Ўрнатилган алоқаларни сақлаб қолган ҳолда, ҳозирги инқироздан йўқотишларсиз чиқиб кетиш зарур, – деди Қасим-Жўмарт Тўқаев.\nПрезидент бундай учрашувларнинг мунтазам равишда ўтказиб турилишини маълум қилди.\nТадбирда Бош вазир Алихан Смаилов, Бош прокурор Берик Асилов, Олий суд раиси Жақип Асанов, “Атамекен” Миллий тадбиркорлар палатаси Президиуми раиси Раимбек Баталов, Тадбиркорлар ҳуқуқларини ҳимоя қилиш бўйича вакил Рустам Журсунов ва бошқалар сўзга чиқишди.\nАkorda.kz, 2022-05-21, 03:42 62\nВилоят аҳолиси диққатига! 29\nСамарали ҳамкорлик янги босқичда 56\nИстиқболли йўналишлар белгиланди 56\nЎ. ШЎКЕЕВ: ''Туркистон тараққиётининг иккинчи босқичига қадам қўймоқда'' 72


“Ўзбекистон мўъжизаси” - Уч илдиз\nУкраинанинг “112.ua” ахборот агентлиги веб-сайтида халқаро\nмуносабатлар бўйича сиёсатшунос Георгий Кухалейшвилининг Ўзбекистонда сўнгги йилларда Президент Шавкат Мирзиёев раҳбарлигида олиб борилаётган кенг кўламли ислоҳотлар жараёни ва уларнинг натижаларига бағишланган таҳлилий мақоласи эълон қилинди. Эътиборингизга ушбу мақоладаги энг муҳим жиҳатларни шарҳлаб берамиз.\n00:31 25 Апрель 2020 Сиёсат\nСўнгги пайтларда Ўзбекистон халқаро матбуот ва экспертлар диққат марказидаги мавзулардан бирига айланди. 2016 йили илгари Бош вазир сифатида фаолият кўрсатган Шавкат Мирзиёев мамлакат Президенти лавозимига сайлангач қисқа вақт ичида ўзини самарали менежер ва ислоҳотчи сифатида кўрсата олди.\n2016 йилдан сўнг бошланган ўзгаришлар туфайли Ўзбекистон сиёсий тизими жиддий эволюцияга юз тутди. Мамлакатда болалар ва мажбурий меҳнатга тақиқ белгиланди. Сиёсий сабаблар туфайли қамалган кўплаб шахсларга озодликка чиқарилди. Очиқлик сиёсати бошланиб, мустақил экспертлар ва оммавий ахборот воситалари пайдо бўлдики, натижада илгари кўтарилиши мумкин бўлмаган кўплаб мавзулар кенг жамоатчилик орасида муҳокама қилина бошланди. Президент Мирзиёев ташаббуси билан Халқ қабулхоналари ташкил этилиб, ҳар қандай фуқаро ўзининг муаммолари ҳақида давлат органларига хабар бериши ва зарур ёрдам олиши мумкин. Давлат раҳбари коррупция ва унинг мамлакат тараққиётига салбий таъсири ҳақида очиқ гапириб келмоқда. Унинг ташаббуси билан 2017 йили “Коррупцияга қарши курашиш тўғрисида”ги Қонун ва тегишли Давлат дастури қабул қилинди. Давлат органлари фаолияти самарадорлиги ва шаффофлигини таъминлаш бўйича кенг кўламли амалий чора-тадбирлар амалга оширилди.\nЯнги иқтисодий тараққиёт\nЎзбекистонда иқтисодий соҳада том маънодаги фундаментал ўзгаришлар юз бермоқда. Айниқса, Шавкат Мирзиёев ташаббуси ва бевосита раҳбарлигида халқаро экспертлар иштирокида амалга оширилган республика солиқ тизими ислоҳоти катта аҳамият касб этди. Ушбу ислоҳотларга қадар Ўзбекистонда корхоналарга катта солиқ юки мавжуд бўлиб, уларни солиққа тортиш мураккаб қоидаларга асосланган эди. Фуқаролар кўплаб солиқлар тўлашга мажбур эдилар, масалан: 7,5 дан 22,5 фоизгача бўлган ва ҳар бир шахс учун алоҳида ҳисобланадиган даромад солиғи, Пенсия жамғармасига 8 фоизлик тўловлар, корхона миқёсидан келиб чиққан ҳолда 15 дан 25 фоизгача ягона ижтимоий тўлов сингари.\nСолиқ ислоҳоти натижасида жисмоний шахслар даромадлари учун ягона солиқ ставкаси жорий қилинди. Юридик шахслар оладиган фойда учун солиқ 14 дан 12 фоизга, банклар учун — 22 дан 20 фоизга камайтирилди. Кичик бизнес, жумладан, савдо нуқталари эгалари қўшилган қиймат солиғидан озод қилинди. Мутахассисларнинг қайд этишича, амалга оширилган солиқ ислоҳоти Ўзбекистонда аҳоли даромадлари ортишига хизмат қилиши кутилаётир.\nРеспубликада бизнес юритиш учун яратилган шароитларни юқори баҳолаш мумкин. Хусусан, мамлакатнинг турли ҳудудларида йигирмадан ортиқ махсус иқтисодий зоналар ташкил этилиб, уларда хорижий инвесторларга қатор солиқ имтиёзлари ва преференциялар тақдим этиляпти. Экспорт билан шуғулланадиган корхоналарга савдо ҳажмидан келиб чиққан ҳолда солиқ ставкаси камайтирилди. Янги ташкил этилган корхоналар юридик шахслар мол-мулк солиғидан икки йилгача озод этилмоқда. Инвесторлар олиб кириладиган мол-мулк учун божхона божидан озод қилинган. Электрон товарлар, қурилиш материаллари, енгил ва озиқ-овқат саноати маҳсулотлари ишлаб чиқарувчиларга алоҳида эътибор қаратилиб, улар инвестициялар ҳажмидан келиб чиққан ҳолда уч йилдан етти йилга қадар солиқларнинг бир қисмидан озод қилинадилар.\nШавкат Мирзиёевнинг қатъий сиёсий иродаси туфайли Ўзбекистонда валюта тизимининг эркинлаштирилиши мамлакатнинг муҳим тарихий ютуқларидан бири бўлди. Президент ташаббуси билан нафақат миллий валютага нисбатан чекловлар бартараф этилди, балки экспорт билан шуғулланадиган корхоналарнинг валютада оладиган даромадини мажбурий сотиш амалиёти ҳам бекор қилинди.\nПрезидент давлат корхоналарини хусусийлаштиришни устувор масала сифатида белгилаб берган. Мингдан ортиқ давлат корхоналарини хусусий мулкдорларга сотиш режалаштирилмоқда. 2020 йил январь-февраль ойларининг ўзида 148 та давлат активлари 6,8 миллион долларга, 37,73 миллион доллар инвестиция киритиш ва мингдан ортиқ янги иш ўринлари яратиш шарти билан хусусийлаштирилгани бу борадаги ишлар катта кўламга эгалигидан далолат беради. 69 та компанияда давлат улуши камайтирилмоқда, улар орасида Навоий ва Олмалиқ шаҳарларидаги тоғ-металлургия комбинатлари, “Ўзбектелеком”, “Ўзтрансгаз”, “Ўзбекнефтгаз”, “Ўзметкомбинат” ва бошқалар бор. Президент қарори билан “Ўзагроэкспорт” компаниясининг мева-сабзавот маҳсулотларини экспорт қилишга монополияси бекор қилинди. Натижада ҳар қандай қишлоқ хўжалиги корхонаси ўз маҳсулотини чет элга сотиш имкониятини қўлга киритди.\nШавкат Мирзиёев ислоҳотлари туфайли республикадаги сармоявий муҳит яхшиланди. 2016 — 2019 йиллар мобайнида хорижий инвестициялар оқими 1,7 дан 4,2 миллиард долларга ортди. Ўтган йили уч мингдан ортиқ инвестиция лойиҳалари Хитой, Жанубий Корея, Россия ва бошқа давлатлар инвесторлари иштирокида амалга оширилиши бошланди.\nМарказий Осиё ва Ўрта Шарқни боғлайдиган йўллар чорраҳасида жойлашган Ўзбекистон ташқи сиёсати Шавкат Мирзиёев Президентлиги даврида Россия ва Ғарб ўртасидаги “тартибсиз ҳаракатланишлар”дан турли куч марказлари билан прагматик изчил ҳамкорликка ўтди. Президент қўшни давлатлар билан муносабатларни йўлга қўйди, Тожикистон билан Роғун гидроэлектростанцияси туфайли мавжуд келишмовчиликка чек қўйди. Ислоҳотлар Жаҳон савдо ташкилотига аъзо бўлиш бўйича музокараларга замин яратди. Республика Хитой томонидан амалга оширилаётган “Бир макон, бир йўл” лойиҳасида ҳам шерик сифатида иштирок этмоқда. Кўплаб давлатлар фуқароларининг Ўзбекистонга келишлари учун виза тартиби бекор қилинди.\nАмалга оширилган ислоҳотлар самараси ўлароқ нуфузли “The Economist” Ўзбекистонни иқтисодиётни либераллаштириш ва сиёсий ўзгаришлар жиҳатидан 2019 йилда “Йил мамлакати” сифатида эътироф этди. Ислоҳотлар динамикаси, миллий тараққиёт ва инвестицияларни жалб қилиш борасида Ўзбекистон иккинчи Қатарга айланмоқда.\nNext story Журналист-кадрлар тайёрлаш борасида янги босқич\nPrevious story Маҳорат мактаби — ёш ижодкорларга бахш этар қанот


Хосеп Гвардиола: «Менга «Ювентус» жавоб ўйинида янада тажовузкор бўладигандек туйилмоқда»\n11:14 / 24.02.2016\n«Бавария» жамоаси бош мураббийи Хосеп Гвардиола ЕЧЛнинг нимчорак финалида «Ювентус» билан кечган ва 2:2 ҳисобида якунланган ўйинидан кейин ўз фикрларини билдириб ўтди.\n«Бу турнирдаги иккита кучли жамоа ўртасидаги баҳс бўлди ва шогирдларим қайд этган натижадан хурсандман. Биламан, бу мамлакатдагилар футболда биринчи ўринда жисмоний устунликка эътибор қаратишади. Лекин шогирдларим жисмонан тенгма-тенг курашишди ва тўпни назорат қилишди. Албатта биз Италияга «Юве»нинг ўз дарвозамизга биронта зарба бермаслигига умид қилиб келмагандик.\nПогба, Манжукич, Мората, Бонуччи ва менинг севимли футболчиларимдан бири, ўз даврининг энг маҳоратли дарвозабони Буффон каби футболчиларга қарши жиддий кураш кечиши тайин эди. Шунинг учун 90 дақиқа давомида тинмадик. Ғалаба учун ўйнагандик, аммо футболда барчаси истаганингдек бўлавермайди.\nУмуман олганда биз яхши ўйин ўтказдик. «Юве» ўтган мавсумда ЕЧЛ финалига чиққанди. Улар турнирда 4 марта ғолиб бўлишган. Бу жамоа Италияда бу мавсумда кетма-кет 13 ўйинда ғалаба қилишди. Ўтган йили улар ЕЧЛда биздан яхшироқ натижа кўрсатишди. Биў ҳаваскор жамоага қарши ўйнамадик. Бугунги натижа кутганимиздек бўлмади, лекин ўйиндан қониқиш ҳосил қилдим.\nБу натижа чорак финалга чиқишимиз учун етарли бўладими? Билмадим, жавоб учрашувида «Юве» бугунгидан ҳам тажовузкорроқ ўйнайди деб ўйлаяпман. Лекин мен хурсандман. Балки бу кеча фаолиятимдаги энг ажойиб кечадир.\nЖавоб ўйинида бошқача бўлади. Рақиб ғалаба учун боради. Ёки 3та гол уришга ҳаракат қилади. Биз ҳам гол уришга ҳаракат қиламиз. Мен уларнинг босими остида қоламиз деб ўйламаяпман. Агар улар қаттиқ ҳужумга ўтишсагина ҳимояланишимиз мумкин.\nУмид қиламанки, Мюнхендаги ўйин янада чиройлироқ ўтади», – дейди Гвардиола.\nЖамоаларнинг жавоб учрашуви Мюнхенда, 16 март куни ўтказилади.


Марказий Банк: ўтган йилнинг шу даврига нисбатан экспорт 34 фоиз, импорт эса 18 фоизга ўсган — Sof.uz\nМарказий Банк: ўтган йилнинг шу даврига нисбатан экспорт 34 фоиз, импорт эса 18 фоизга ўсган\n15.10 19:02 122 Ўзбекистон\nЎзбекистон Республикаси Марказий банки 2019 йилнинг дастлабки 9 ойи бўйича дастлабки тўлов балансини тайёрлади.\nЎзбекистон жорий йилнинг январь-сентябрь ойлари мобайнида 11.1 млрд $ лик маҳсулотлар экспорт қилган. Бу ўтган йилнинг шу давридагига 7.3 млрд $га нисбатан 34%га ошган. Бунга асосий сабаб сифатида жаҳон бозорида ўзбек маҳсулотлари учун мақбул нарх шакллангани ҳамда логистика тизимининг такомиллашгани кўрсатилган.\nИмпорт ҳажми эса 15.6 млрд $га етди. Аввалги йил билан қиёслаганда 18%га ўсган. Ҳозирда савдо баланси салбий сальдоси 4.5 млрд $ни ташкил қилади (бир йил аввалги натижалардан 17 %га яхшироқ).\nМолиявий ҳисоб дастлабки маълумотларга кўра, манфий сальдони ташкил қилиб, 5.3 млрд %ни ташкил этади. Капиталнинг соф кирими давлат бошқаруви сектори операциялари ҳамда хорижий кредит линиялари жалб қилиниши, шунингдек Ўзбекистоннинг суверен облигациялари жойлаштирилиши билан боғлиқ.\nОлтин-валюта захираси эса 27.9 млрд $ бўлиб, у Ўзбекистоннинг 13 ойлик импортини қоплашга етади (Тавсия қилинган даража 3 ой ҳисобланади).\nO'zbekiston Markaziy bank Savdo balansi\nКеча, 06:07 431\n3.07 06:23 368 Ўзбекистон\n30.06 15:02 195 Ўзбекистон


ТОМДИДА ҲАЁТ ЎЗГАРА БОШЛАДИ - Ўзбекистон овози газетаси\nПрезидентимиз жорий йил 2 март куни Навоий вилоятига ташрифи доирасида Томди туманига ҳам келиб, аҳоли вакиллари билан учрашган, томдиликларни бир неча йиллардан буён қийнаб келаётган муаммоларни ҳал этиш бўйича топшириқлар берган эди.\nГап шундаки, туман марказидан 200-300 километр олисда яшовчи фуқаролар тиббий хизмат йўқлигидан азият чекишаётганди. Томдилик фаоллар Президентимизга ушбу муаммони ҳал қилиб бериш таклифини билдирди.\nМутасаддиларга берилган топшириқлар асосида Томди туман тиббиёт бирлашмасига Навоий кон-металлургия комбинатининг маблағлари ҳисобига «УАЗ» русумли йўлтанламас махсус автотранспорт воситалари олиб келинди. Замонавий тиббий жиҳозларга эга бундай автотранспорт воситалари об-ҳавонинг ҳар қандай шароитида чўл ёки тоғ олди ҳудудларида эркин ҳаракатлана олади.\nШунингдек, ташриф давомида Президентимиз олис чўл ҳудудларида иш ўринлари яратиш масаласи билан ҳам қизиққан эди. Ҳудуд шароитидан келиб чиқиб Томди, Конимех ва Учқудуқ туманларида туячиликни ривожлантириш таклифи билдирилганди. Мазкур ташаббус ҳам рўёбга чиқадиган бўлиб турибди.\nЯқин кунларда Қозоғистондан 1 минг 500 бош туя харид қилиниб, Томди туманидаги Оқ тақир овулига келтирилади. Улар орасида кўп сут берадиган наслли туялар ҳам бор. Ҳозирда туячилик учун 61 минг 814 гектар ер ажратилган. Кейинги йил шу ернинг ўзида туя сутини қайта ишлашга ихтисослашган цех ташкил этиш режалаштирилган. Бу аҳоли фаровонлигига хизмат қилиши билан бирга, янги иш ўринлари яратиш имконини беради. Туя жунининг фойдали жиҳатлари кўп. Шуни ҳисобга олиб, ундан самарали фойдаланиш бўйича чора-тадбирлар ишлаб чиқилмоқда.\nБир сўз билан айтганда, давлатимиз раҳбарининг Томди туманига қилган ташрифи ва белгилаб берган топшириқларининг ижроси ҳудудда яшаётган одамларнинг ҳаётига янгича руҳ, янгича кайфият олиб кирмоқда.\nхалқ депутатлари Томди туман Кенгашидаги ЎзХДП гуруҳи аъзоси.


Имом Аҳмад Зарруқ (1-қисм) | Azon.uz - Ахборот-таҳлилий портал\nИмом Аҳмад Зарруқ (1-қисм)\n878 00:00 07.09.2019\nИслом, хусусан, Мағриб тарихидаги энг машҳур шахслардан бири бўлган Аҳмад Зарруқ мазкур минтақага катта таъсир кўрсатган. У ҳам Имом Раббоний сингари ўз даврининг тасаввуфини бидъатлардан тозалашга ва суннатга яқинлаштиришга уринган, ана шу ҳаракати туфайли мусулмонларнинг юксак олқишига сазовор бўлган.\nУнинг тўлиқ исми – Шаҳобиддин Абул Аббос Аҳмад ибн Аҳмад ибн Муҳаммад ибн Исо ал-Бурнусий ал-Фасий. Онаси томонидан бобоси мовий кўзли бўлгани учун Зарруқ деган лақабни олган.\nУлуғ имом 846 йил муҳаррам ойининг 22-куни, жума кунида туғилган. Онаси у туғилгандан кейин учинчи куни оламдан ўтган, отаси эса туғилишидан олдин вафот этган эди.\nШайх Зарруқнинг эслашича, отаси бойлигининг учдан бир қисмини Андалусия масжиди муаззинларига васият қилиб қолдирган. Аёли эса ўз фарзандини мероснинг бир қисмидан маҳрум этаётгани учун шикоят қилган. Зарруқнинг отаси шундай жавоб қайтарган экан: “Бу пулларга менинг эҳтиёжим кўпроқ, шу орқали жаннатда ўзимга қаср қурдира оламан”.\nШайх Зарруқ отасининг меросидан ҳеч нарса олмаган, унга эҳтиёжи ҳам бўлмаган ва камбағал ҳам эмасди.\nУни отасининг онаси – Фотима исмли тақводор ва илмли бувиси тарбиялаган. Аҳмад Зарруқ бувиси ҳақида шундай деган эди:\n“Беш ёшга тўлганимда у менга намоз ўқишни ўргатди ва ўқишимни кузатиб борди, шу ёшимдан бери намоз ўқийман. У мени бошланғич мактабга берди ҳамда тавҳид асосларини, Аллоҳга бўлган ишончни, имон ва тақвони ўзига хос йўлдан ўргатди: баъзи кунлари таом пиширар ва мен мактабдан қайтганимда шундан дерди: “Менда ҳеч нарса йўқ, ризқ эса фақат Аллоҳдан. Ўтир, Аллоҳдан сўраймиз”. У қўлини кўтарар, мен ҳам қўлимни кўтариб дуо қилардик. Шундан сўнг у: “Қидириб кўр, уйда бирор нима топарсан”, – дер эди. У билан бирга қидиришга туршардик, таомни топганимда қаттиқ қувонардим. Бувим шундай дерди: “Кел, Аллоҳ янада кўпроғини бериши учун таомланишдан олдин Унга шукр қилайлик”. Биз қўлимизни кўтариб, бир муддат дуо қилар, сўнг таомни ер эдик”.\nАйтиш керакки, ўша пайтдаги Фас аёллари кўп ўқишарди. Шайх Зарруқнинг бувиси ҳам, бувисининг синглиси Умм Ханиъ ал-Абдасия ҳам дин илмидан хабардор аёллардан эди.\nШайх Зарруқнинг бувиси унга эртаклар ва чўпчакларнинг ўрнига Пайғамбар алайҳиссаломнинг ҳаёти ва мўъжизалари ҳақида гапириб берарди. Шунинг учун ҳам Зарруқ ҳар бир ишда Пайғамбар алайҳиссаломни ўзига ўрнак қилиб олди.\nБир куни Шайх Зарруқ юлдузларга қараб улар ҳақида бувисидан сўраганда, бувиси унга ҳар бир мавжудликни ва яратиқни қандай тан олиш лозимлигини ҳамда бу Яратганнинг мавжудлигини кўрсатиши ҳақида гапириб берди.\nБувиси Зарруқнинг Қуръонни ёдлашини истади ва у 10 ёшида ҳофизи Қуръон бўлиб етишган эди. Ўша йили бувиси ҳам омонатини Ҳаққа топширди (Аллоҳ унга раҳм қилсин ва мусулмонларга бундай имомни етиштиргани учун уни энг улуғ яхшиликлар билан мукофотласин).\nЎн олти ёшида Аҳмад Зарруқ она шаҳри Фасда жойлашган “Ал-Каравин” масжидида билим олишга киришди. Асосий вақтини моликий мазҳаби китобларни, шунингдек, Қуръон, ҳадис, тавҳид, тасаввуф ва араб илмларини ўрганишга сарфлади.\nШайх Зарруқ бу даврда шайхлар Али ас-Сатий ва Абдуллоҳ ал-Фажар билан Ибн Абу Зайд ал-Қайравонийнинг моликий фиқҳи бўйича «Ар-Рисол» китобини ўрганишга эътибор қаратди. Шунингдек, у шайх Муҳаммад ал-Каварий билан биргаликда «Саҳиҳул Бухорий» ва Термизий тўпламларини ҳамда Ибн Атоуллоҳ ва Абдураҳмон ал-Маждулий асарлари каби тасаввуф тўғрисидаги китобларни синчковлик билан ўрганди.\nШайх Зарруқ Фасдаги ўқитувчилари орасида Шайх ал-Каварий билан яқин муносабатда эди. Шунингдек, у Фасда шозалий тариқати шайхи Муҳаммад аз-Зайтуний билан ҳам яқин эди.\n875 йилда Шайх Зарруқ ҳажга жўнади ва қайтишда Мисрда тўхтаб, бир йил давомида шу ерда Ал-Ҳафиз ас-Саҳавий, Нуруддин ас-Санҳорий ва Абул Аббос ал-Хадрамий каби олимлар билан бирга таҳсил олди.\nБу даврда у Бухорийнинг «Саҳиҳ»ини, Ибн Абу Жамранинг китобларини, Ибн ал-Ҳажжнинг «Ал-Мадҳал»ини, «Ал-Иҳё», «Рисолатул Қушайрийя» китобларини, Ибн Атоуллоҳ Сакандарийнинг асарлари ва бошқа китоблардан таълим олган.\n880 йилда шайх она шаҳри Фасга қайтди, аммо бироз вақт ўтганидан кейин Фасни тарк этди ва Мисрга қайтиб кетди.\nУнинг шариатдаги тақвоси сабаб Аллоҳ Мисрга кейинги ташрифида унга марҳамат этди: Ибн Ҳажар ал-Асқалонийнинг таниқли шогирди бўлган ал-Ҳафиз аш-Саҳавийдан ижозат олди ва унинг шайх Абул Аббос ал-Ҳадра билан алоқаси мустаҳкамланди.\n886 йилда шайх ҳозирги Ливия ҳудудидаги Мисрат шаҳрига кўчиб ўтди, у ерда уни илиқ кутиб олишди. Шайх шу ерда оила қурди.\n894 йилда у яна ҳажга йўл олди ва Қоҳирага борадиган йўлда “Ал-Азҳар” масжидида дарс берди, сўнг Мисрат шаҳрига қайтиб келди ва 899 йилда ўша ерда вафот этди.\nШайх Аҳмад Зарруққа таълим берган устозлар\n1. Абу Абдуллоҳ Муҳаммад ибн Қосим ал-Каварий (872 йилда вафот этган);\n2. Абдуллоҳ ал-Тужибий (887 йилда вафот этган);\n3. Абдураҳмон ас-Салибий (872 йилда вафот этган);\n4. Абу Абдуллоҳ Муҳаммад ибн Абу ал-Қосим ал-Машаззалий (866 йилда вафот этган);\n5. Аҳмад ибн Саид ал-Макнасий (870 йилда вафот этган);\n6. Муҳаммад ибн Қосим ар-Расаа (894 йилда вафот этган);\n7. Уммхон ал-Абдусия (860 йилда вафот этган);\n8. Муҳаммад ал-Зайтуний;\n9. Шамсуддин Муҳаммад ибн Абдураҳмон ас-Саҳавий (902 йилда вафот этган);\n10. Нуруддин ас-Санҳурий (889 йилда вафот этган);\n11. Абул Аббос Аҳмад ибн Уқба ал-Ҳадрамий (895 йилда вафот этган).\nШайх Зарруқнинг асарлари\nШайх «Уддат ал-Мурид ас-Содиқ» китобини ёзган ва унда замонавий тасаввуфни у дуч келган янгилик ва нотўғри тушунчалардан тозалашга ҳаракат қилган. Ушбу китоб бир қатор бошқа номларга ҳам эга: «Ан-Нусх ал-анфаа», «Ал-Бидаа ал-ҳувадис».\nШайх шунингдек ибн Атоуллоҳнинг “Ал-Ҳиком” китобига йигирма тўрт китобдан иборат шарҳ хам ёзган.\nУ Бухорий ва Муслим тўпламлари, ҳадис атамалари бўйича китоб, моликий фиқҳига оид «Ар-Рисол» китобига икки шарҳ, ҳаж ҳақидаги китоб, Аллоҳнинг гўзал исмларини шарҳловчи китоб ва имом Ғаззолийнинг «Ал-Иҳё» китобидаги ақидалар бўлимига шарҳ ёзган.\nШайх Абдулҳай ал-Каттаний у ва унинг китоблари ҳақида шундай дейди:\n«Унинг китобларидаги нутқи илмларни чуқур ўрганган ва уларни тизимлаштирган кишининг нутқидир. Унинг билимлари ва сўзларига Мағриб олимлари орасида ўхшашини топиш қийин».\n«Ал-Фикр ас-Сами» китобининг муаллифи эса у ҳақида шундай деган:\n«У илм соҳасида энг юқори даражада эди. Суннатнинг ҳимоячиси ва ҳар доим ҳақиқатни гапирар эди. У фиқҳни ҳам, тасаввуфни ҳам бирлаштирган ва иккала гуруҳ учун ҳам ҳоким бўлган».\nШайх Зарруқнинг иккита асосий китоби – «Уддат ал-Мурид ас-Содиқ» ва «Қаваид ат-Тасаввуф» бўлиб, биз ушбу икки китобнинг асосий ғояларини қисқача баён қиламиз.


Finance.uz - Хитой МБ фоиз ставкасини тушириш ниятида\nХитой Марказий банки банк тизимидаги фоиз ставкасини тушириб, ликвидлиликни ошириш ниятида. Бу чоралар иқтисодиётни қўллаб-қувватлаш ва кредитлаштиришни рағбатлантириш мақсадида амалга оширилмоқда, деб ёзилади таҳлилчилар фикрига таяниб South China Morning Post нашрида.\nГарчи Хитой аҳлининг норозилига сабаб бўлаётган ҳолат, яъни август ойида чўчқа гўштининг нархи кескин, аниқроғи йиллик ҳисобда 46,7 фоиз ўсиб кетган бўлса-да, мамлакатда умумий инфляция даражаси назорат остида қолмоқда. Август ойида истеъмолчилар нархи индекси барқарор 2,8 фоизни ташкил этганди. Бу эса ҳукумат томонидан белгиланган 3 фоизлик мақсадли кўрсаткичга нисбатан паст кўрсаткич саналади.\nАйни пайтда ўтган ойда Хитойда ишлаб чиқарувчилар нархи йиллик ҳисобда 0,8 фоиз арзонлашган. Бу пасайиш 2016 йил августдан буён кузатилган энг максимал кўрсаткичдир. Хитой Халқ банки томонидан эълон қилинган маълумотларга кўра, август ойида юанда ажратилган кредитларнинг қопланмаганлари ҳажми йиллик ҳисобда 12,4 фоиз ўсган бўлса, июль ойида бу улуш 12,6 фоизга етганди.\nХитой Халқ банки барча банклар учун белгиланган 50 та базис пунктларга оид мажбурий захиралар меъёри туширилганини эълон қилди.\nСуст иқтисодий ўсиш ва вазмин инфляция шароитида, шунингдек узоқ истиқболда АҚШ Федерал захира тизими, Европа Марказий банки ва Хитой МБ томонидан пул-кредит сиёсати янада юмшатилган тақдирда кредитлар бўйича янги ставкалар яна туширилиши мумкин.


ДУШАНБЕ – Минтақа бўйлаб сафар қилаётган Европа Кенгаши (ЕК) раҳбари Дональд Тускнинг пайшанба (30 май) куни Тожикистонга ташрифи чоғида мамлакатда бир қатор машҳур вебсайтлар ва Google хизматларига қўйилган тақиқ олиб ташланган.\nТуск Марказий Осиёнинг бошқа икка давлати – Қозоғистон ва Ўзбекистонга ташрифи олдидан пайшанба куни Тожикистон раҳбари Эмомали Раҳмон билан музокара ўтказган.\nТуск Европа Кенгашининг раҳбари сифатида Европа Иттифоқи учун сиёсат йўналишларини белгилашга ҳисса қўшиб келмоқда. Ўз навбатида Европа Иттифоқи «Марказий Осиёда чегараларни бошқариш» дастури орқали минтақа чегаралари хавфсизлигини таъминлашга кўмаклашади.\nАввалроқ, интернет фойдаланувчилари бир қатор янгиликлар сайтлари, Facebook, YouTube ва Google хизматларидан фойдаланишда муаммолар юзага келаётгани ҳақида хабар берган эдилар.\nGoogle хизматлари шу ойда тожик қамоқхонасида юз берган қонли ғалаёндан сўнг ишламай қолган. Расмий маълумотларга кўра, мазку ҳодиса натижасида 35 киши, жумладан «Ислом давлати» (ИД) аъзоларидан бўлган 19 маҳбус ҳалок бўлган эди.\nСайтларга май ойи давомида кириб бўлмаган\nТожикистонлик фойдаланувчиларга кўра, Facebook ва YouTube Тускнинг ташрифигача бир ой давомида блокланган ҳолатда бўлган. Улар бу икки сайтга кириш учун мунтазам равишда айланиб ўтиш воситаларни ишга солишга мажбур бўлмоқдалар.\nБироқ, Тожикистондаги икки етакчи провайдер мижози бўлган фойдаланувчилар пайшанба куни бу сайтларнинг бари ишлаб кетганини айтганлар.\nФойдаланувчиларнинг айтишича, «Озод Европа»/«Озодлик» радиосининг тожик хизмати ҳам блокдан чиқарилган.\nАпрель ойида «Чегара билмас мухбирлар» ташкилоти мамлакатдаги кам сонли мустақил янгиликлар сайтларидан бири бўлмиш «Азия-Плюс»нинг 5 ой давомида блокланганини маълум қилар экан, тожик ҳукуматини сайтларни блоклаш амалиётини тўхтатишга чақирган эди.\nИнтернет фойдаланувчиларига кўра, «Азия-Плюс» нашри Тускнинг ташрифи чоғида ҳам блокланган ҳолатда бўлган.\nТожикистон ҳукумати сайтларнинг блокланишини камдан-кам ҳолларда расман тан олса-да, 2013 йилда президент Раҳмон ўғлининг тўйида қўшиқ айтиб, рақсга тушаётгани акс этган видеолавҳанинг тарқалиб кетиши ортидан Youtube сайтига тўсиқ қўйилган эди.\nТуск 31 май куни Қозоғистон ва Ўзбекистонга ташриф буюриб, иккала мамлакат раҳбарлари билан музокаралар олиб боришни мўлжаллаган.


18 июн 2019, Тошкент вақти: 04:07\nМузокаралар бошланиши олдидан Дональд Трамп ва Ким Чен Ин телекамералар олдида ўзаро қўл сиқишдилар.\nШундан сўнг Дональд Трамп ва Ким Чен Ин икки таржимон иштирокида юзма-юз мулоқот ўтказди. Бундай мулоқот АҚШда ўрнатилган анъанадан чекиниш бўлди. Чунки АҚШда ҳар бир учрашувда президентнинг камида бир нафар ёрдамчиси иштирок этар эди.\nИкки давлат лидерларининг биринчи учрашуви 45 дақиқа давом этди. Шундан сўнг уларга АҚШ ва Шимолий Корея делегациялари вакиллари келиб қўшилдилар.\nАҚШ делегацияси давлат котиби Майк Помпео, президент маъмурияти раҳбари Жон Келли, президентнинг миллий хавфсизлик бўйича маслаҳатчиси Жон Болтон ва АҚШнинг Филиппиндаги элчиси Сун Кимдан иборат.\nАҚШ расмийлари музокараларда Дональд Трамп ва Ким Чен Ин Шимолий Кореяни ядро қуроли ва Корея ярим оролини ядро қуролидан холи зонага айлантириш масаласида келишиб олишига умид билдирмоқда.\nАҚШ Давлат котиби Майк Помпео Вашингтон аввалги президентлар даврида бўлгани каби Шимолий Корея билан “омонат шартнома” имзоланишига йўл қўймаслигини билдирди.\n- Уч ойдан ортиқ вақт мобайнида АҚШ ҳукуматининг юз нафардан ортиқроқ экспертлари ҳафтасига бири неча маротаба йиғилиб, Шимолий Корея ядровий қурол дастурини демонтаж қилишнинг техник ва моддий-техник томонларини муҳокама қилди,-деди Помпео.\nБМТ Бош котиби Антонио Гуттереш эришилган шартномани амалга ошириш учун БМТ барча ёрдамни кўрсатишга тайёр эканини айтди.\n-БМТнинг амалдаги тузилмалари бу жараённи ҳар қандай йўл билан қўллаб-қувватлашга, жумладан, аосий иштирокчиларнинг илтимосига асосан ядровий қуроллардан ҳоли бўлиш жараёнини текширишга тайёр, -деди Гуттереш.\nТрамп ва Ким 10 июнда Сингапурга етиб келгани хабар қилинган эди. 11 июнда Трамп Сингапур бош вазири Ли Сяньлун билан бирга тушлик қилди.\nСингапур бош вазири 14 июнда 72 ёшини нишонлайдиган Дональд Трампни туғилган куни билан табриклаб, исми ёзилган торт совға қилди.\nАҚШ ва Шимолий Корея раҳбарлари саммити Сентоза оролидаги Capella Hotel меҳмонхонасида бўлиб ўтмоқда. Бу ерга музокаралар жараёнини ёритиш учун бутун дунёдан 5 минг нафар журналист келган. Лекин меҳмонхона ҳудудига фақат оз сонли журналистлар киритилиши маълум қилинди.


"Ўзгалар дарди" » ЎЗБЕК МИЛЛИЙ АКАДЕМИК ДРАМА ТЕАТРИ\nЎЗБЕК МИЛЛИЙ АКАДЕМИК ДРАМА ТЕАТРИ » Spektakllar » "Ўзгалар дарди"\nМуаллиф: Нурилло Аббосхон\nСаҳналаштирувчи режиссёр – Асқар Холмўминов\nСаҳналаштирувчи рассом – Флюра Газизова\nЛибослар бўйича рассом – Лобар Турсунова\nБастакор – Аяпберген Отегенов\nРежиссёр ёрдамчиси – Қахрамон Болтабоев\nЗаҳро – Ўзбекистон халқ артисти Гавҳар Зокирова, актриса Феруза Бобоёрова\nРузвон - Ўзбекистон халқ артисти Муқаддас Ҳолиқова, актриса Вазира Юнусова\nЗафар - Ўзбекистон халқ артистлари Эркин Комилов, Теша Мўминов\nУмид – Ўзбекистонда хизмат кўрсатган артист Меҳриддин Раҳматов, актёр Ҳамза Ҳасанов\nЧарос – артистлар Зилола Гулямова, Зебинисо Холиқова, Феруза Мустаева\nШокир – артистлар Шерзод Абдувалиев, Фаррух Ботиров\n(Асар хақида қисқача маълумот)\nОлий тоифали шифокор Заҳро Самадовна, нафақага чиққан бўлса-да, ҳамон ўзгалар дарди билан яшайди. Ҳалигача беморларни даволаб, уларга беминнат хизмат қилади. Унинг болаликдаги дўсти Рузвон опа доимий меҳмони. Иккисининг табиати икки хил, аммо бир-бирига ўрганиб қолган. Рузвон собиқ деҳқон, шарттаки ва жайдари, оғир меҳнат, оила ва фарзандлар дардида чарчаб, кучдан қолган. Икки онахоннинг бахс ва мунозаралари замирида кундалик ҳаётимиздаги нуқсонлар, ортиқча дахмасалар хажв қилинади.\nНафақадаги жаррох Зафар амаки эса халигача ишга қайтиш ва беморларга хизмат қилиш дардида яшайди. У шифокор виждони ҳақида куйиниб ҳамма билан талашиб-тортишади. Ўғли Шокир бош шифокор бўлишни истайди. Зафар амаки бўлса унинг жаррохлик касбида қолишини талаб қилади. Ота ва боланинг ҳаёт ҳақидаги нуқтаи назари бир-бирига қарама-қарши. Ота ўзгалар учун, ўғил ўзи учун яшаш ғоясини олға суради.\nРузвон опа ҳам, унинг келини Чарос ҳам ўзича ҳақ. Бу жумбоқ тақдир устида адолатли ечим чиқариш жуда мушкул. Аммо кексайган қайнона барибир ортга чекиниб, келинига бош эгишга мажбур, ўзбекчилик. Болалар онаизор учун бармоқдек гап, бирини ёмон деб кесиб ташлолмайди.\nЗахро Самодавнинг ўғли Умид, ўз тақдиридан хафа. Мархум отаси Илҳом ака ҳам, онаси Захро опа ҳам унга кам эътибор беришган. Ўзгалар дарди билан яшаб, ўз боласидан бехабар қолган онани ким деб аташ мумкин?\nКучли тажрибага эга Захро Самадовна ва Зафар Сафарович, қолган умрларини ҳам ёрдамга мухтож беморларга сарфлаш учун, яна шифокорлик вазифасига қайтадилар.


Лионель Месси чидаб туролмади!\n11 июль, 2021, 12:12\nТеглар:Аргентина | Лионель Месси\nУ борини айтди...\nАргентина терма жамоаси сардори Лионель Месси Америка кубоги финалида Бразилия устидан қозонилган ғалабадан сўнг эҳтиросларни ичида сақлашга чидаб туролмади ва кўнглида бор гапларни айтди.\n- Биз узоқ йиллар давомида бу совринга яқин келардик, бироқ қачонлардир уни қўлга киритишимизни билардим. Биз Америка кубогини Бразилияда Бразилия терма жамоасидан ютиб олдик. Мен ҳис қилаётган бахтнинг чегараси йўқ. Чунки илгари кўп бор мағлубиятларни ҳазм қилишимга тўғри келган. Бунда зўр вазиятни ўйлаб топиш қийин. Бу галги жамоамиз ҳақиқатан ғалабага лойиқ. Биз бахтиёрмиз, - деди Лионель Месси.\n“Америка кубоги-2021” мусобақаси финалида Анхель ди Мариянинг ягона голи аргентиналикларга ғалаба келтирди. Аслида бу турнир Аргентина ва Колумбияда ўтказилиши керак эди. Бироқ, Колумбиядаги норозилик намойишлари ва Аргентинадаги эпидемиологик вазият туфайли мусобақа Бразилияга кўчирилди.


11:13 / 28.07.2021\n26 июль куни Тошкент шаҳри Сергели туманида Экология қўмитаси раисининг сайёр қабули ўтказилди.\nKun.uz мухбири сайёр қабул якунида Қўмита раиси Алишер Мақсудов билан Ўзбекистонда долзарб бўлиб турган экологик муаммолар, уларнинг ечимлари, ижтимоий тармоқларда Қўмита ва унинг раҳбариятига билдирилаётган танқидий фикрлар ҳамда Қўмита олдида турган долзарб вазифалар юзасидан интервью уюштирди.\n— Охирги йилларда мамлакатда бўй кўрсатаётган экологик муаммолар, қайта-қайта такроланаётган экологик жиноятлар Ўзбекистоннинг жиноий, маъмурий қонунчилигида экологик қонун талабларини бузганлик учун жавобгарлик масаласи қатъий ҳарактерда эмаслигини кўрсатмоқда.\nСизнингча, бу борадаги тартибларни қатъийроқ белгилаш вақти келмадими?\n— Экология қонунчилигини кучайтириш учун кўп қонунлар чиқяпти. Жорий йил бошидан буён иккита ана шундай қонун чиқди. Шунингдек, бу борада президент қарори ҳам қабул қилинди. Катта бир илмий академик жамоа яна бошқа қонунчилик устида иш олиб бормоқда.\n—Хўш, яқин вақт ичида биз бу соҳада айнан қандай ўзгаришларни кутишимиз мумкин?\n— Ҳозирги киритилаётган қонунчиликдаги ўзгаришлар маиший чиқиндилар, дарахт кесишга қарши кураш, шунингдек, карьерлар фаолиятини тартибга солиш каби йўналишларда олиб бориляпти.\n— Айнан сизнинг имзоингиз билан ваҳшийларча отилган қўнғир айиқ масаласи. Бу борада қўмитанинг турли мутахассислари тушунтиришлар беришди. Бугун ўзингиз бу масалада тушунтириш берсангиз.\n— Қўнғир айиқни отиш масаласида давлат Экология қўмитасининг ўзи қарор қабул қилмаган. Рухсат берган комиссия таркибида Фанлар академияси олимлари, академиклар, фан докторлари бор ва бу ишнинг ҳисоб-китоби қилиб бўлингандан кейин шу қарорга келинган ва мен фақат тасдиқлаб берганман.\n— Ўрганишларим бўйича, «Қизил китоб»га киритилган ҳайвонлар сони бўйича академия маълумотлари ҳам айрим ҳолатларда тахминларга асосланади. Экология қўмитаси буни назоратга олиши керак эмасми?\n— Комиссия таркибида фақатгина ФА олимлари эмас, бошқа ташкилотлардан ҳам вакиллар киритилган. Эшитган бўлсангиз, Сурхондарёда айиқлар томонидан 40та қўй бўғизлаб ташланган, Қашқадарёда эса айтиб бўлмайдиган даражада ишлар бўлган. Мана шу каби ҳолатларни ишчи гуруҳ ўрганиб чиққандан кейин хулосасини беради. Битта ташкилот хулосасига кўра иш тутилмайди, мен бунга ишонмайман, бошқаларнинг ҳам хулосаларини олиш керак.\nИккинчи қўнғир айиқ масаласига келсак, бу ов тўхтатилган, мен бунга ҳозирча рухсат бермайман. Комиссия айиқларни яна бир марта ўрганиб чиқади, Қўмита учун дронлар олиб келтирганман, қайтадан санаб чиқилади. Улар ишни Қорақалпоғистон Республикаси ҳудудидан бошлашди, ўрганиб чиқиб, ҳар бирига маркеровка қўйилганидан сўнг рухсат берилиши мумкин.\n— Ўзбекистоннинг соҳадаги оғриқли муаммоларидан бири сув тозалаш иншоотларининг аҳволи масаласи. Бунда сув тозалаш иншоотлари республика бўйича фақат Тошкент, Навоий ва қисман Самарқандда бор. Қолган вилоятларда барча чиқиндилар, жумладан, инсон ахлати тўғридан тўғри дарёга оқизилади. Бу ўз ўрнида эпидемик хавфли вазият дегани. Бу масалада Қўмита қандай ишларни режа қилган?\n— Тўғридан тўғри деб бўлмайди-ю, лекин бу ҳолат мавжуд. Президент қарори чиқиб, пуллар ажратиб берилган. 2025 йилгача тозалаш иншоотлари бошқатдан кўриб чиқилади, Бектемирдаги иншоотлар устини ёпиш, бошқа ерга кўчириш ишлари олиб борилади.\nНаманганда ҳам тозалаш иншоотлари қуриляпти, бу замонавий тозалаш иншоотининг Марказий Осиёда муқобили йўқ. Барча ишлар режа бўйича кетяпти, 2025 йилгача тўлиқ уддалаймиз.\n— Ўзбекистонда дарахтлар кесилиши энг оғриқли ва айни пайтда унга қарши амалдаги кураш услублари етарли бўлмаётган масалалардан бири. Айрим пайтларда биз ҳатто Қўмита қаерлардадир дарахт кесилишини оқлаб бераётгани, кесувчиларга «адвокат» ролини ўтаётганини кўряпмиз. Бу борада Қўмита раиси сифатида нима дейсиз?\n— Экология қўмитаси бирорта дарахт кесилишига рухсат бермаган. Тўғри, уни кўчиришга рухсат берилиши мумкин. Мораторий ҳозир ҳам ишлаяпти. Дарахт кесаётганларга қаттиқ чора кўряпмиз. Дарахт тури ва ҳажмига қараб жарималари ҳам катта. Албатта, катта қурилишлар, проектлар бўляпти, уларни ўзгартиришга ҳаракат қиляпмиз, тан олиш керак бир-иккита дарахт кесиляпти.\nЯқинда Самарқандда бир объектда дарахтни кесиш учун ҳийла ишлатишган, уни қуриган қилиб кўрсатиш учун тагини ковлаб, кейин ёпиб қўйилган ва бир ойдан сўнг кўрсатяпти, мана дарахт қуриган, деб. Биз бундай ҳолатларга ҳам қаттиқ чора кўряпмиз.\n— Сиз ҳозир битта-иккита дарахт ҳақида гапиряпсиз, лекин Ўзбекистонда ва хусусан Тошкентда юзлаб дарахтлар кесиляпти.\n— Яқинда бир аёл блогер ва унинг ёзган масаласи бўйича ҳоким ўринбосари билан шаҳарга чиқдик. Битта томнинг устига йиқилиш хавфи бўлган қуриган дарахтни кесиб ташлашган. Шундай ҳолатда ҳам экология рухсат бермасдан кесгани учун жарима ёздик. Блогерлар кўпинча аниқ маълумот беришмаяпти. Агар аниқ маълумот ва савол беришса, мен исталган вақт жавоб беришга тайёрман.\n— Олимларнинг таъкидлашича, ҳар 20 минг киши учун камида 1 гектар дарахт кислород ишлаб чиқариши керак экан. Хўш, бу борада Тошкентда аҳвол қандай?\n— Тўғри савол беряпсиз, дарахтлар етарли, лекин уни парвариш қиладиган эгаси йўқ. Дейлик, йўқ ёқасида турган дарахт, кимдир экиб кетган, қаровчи йўқ. Биз шундай тизим қиляпмизки, ҳар бир дарахтнинг эгаси бўлсин. Бир йилда республика бўйича 208 млн дарахт экилади, агар уларнинг эгаси бўлса, ўрмонзор бўлиб кетиши керак эди. Ҳозир катта иш олиб боряпман, ҳар бир дарахтнинг эгасини топиш керак, шуни ҳал қилсак, бунда муаммо бўлмайди. Бундан ташқари яшил зона, учта ҳалқа йўллари бўйича катта лойиҳалар қиляпмиз. Қурилиш вазирлиги билан ҳамкорлик қиляпмизки, қурилиш лойиҳасига дарахт экиладиган жойини ҳам қўшишсин.\nХорижий мамлакатлар тажрибасида кўринадики, ҳар қандай қурилиш бўлмасин, дарахтлар сақлаб қолинади ва экологияга бўлган муносабат бошқача.\nҲозир шаҳардаги бир маҳалладан келишди. Кўп қаватли уй ёнида автотураргоҳ қурилиши учун 4та дарахт халал бераётган экан, лекин уларга бу дарахтларни кесишга рухсат бера олмаслигимни айтдим ва ўрганиб кўриш учун ходимлар бириктирдим, 2таси қуриган бўлса текширишда аниқланса, кесишга рухсат бераман. Проектда Қўмитага алоқадор мансабдорлар рухсатномага қўл қўядиган бўлса, жавоб беради.\n— Тошкентда ер устида метроси қурилиши муносабати билан катта-катта дарахтлар тепаси кесилиб, қуруқ илдизи ёзнинг иссиқ кунида тошлоқ ерга кўчирилган, натижада дарахтлар қуриган. Сайтимизда шу ҳолатга бағишлаб кўрсатувлар ва мақолалар эълон қилинди. Бунга Қўмита қандай йўл қўйган? Қўмита назорат қилиши керак эмасмиди?\n— Сиз айтаётган воқеа шу йил бўлганми? Қўмитадан ҳеч ким бунга рухсат бермаган.\n— Тошкентдаги парк ва истироҳат боғлари ҳақида. Бугун пойтахтда кўплаб истироҳат боғлар хусусийлаштириляпти, деган сабаб билан ёпиб қўйилган. Одамларда дам олиш учун жойлар етарли эмас. Қўмитанинг бу масалада ўрни қаерда?\n— Масалан, яқинда Чилонзор туманидаги парк ичига кирдик, ўрганяпмизки, ҳақиқатан дарахт кўчирилиши ҳам, кесилиши ҳам бор. Лекин улар шартнома бўйича шундай дарахтлар олиб келишяптики, эртага одамлар ҳавас қилади. Агар битта дарахт кесишга рухсат олса, ўрнига 10та дарахт экиши шарт.\nСамарқандда ҳозир катта бир тадбирга тайёргарлик кўриляпти. Экиш учун чет элдан олиб келинаётган дарахтларни кўрсангиз ҳавасингиз келади. Ўзим ҳам бориб кўрдим, ўша пайти 16та катта юк машинасида жуда қимматбаҳо дарахтлар олиб тушишди. Биз назорат қиляпмизки, кесганидан қимматбаҳо бўлган 10та дарахтни олиб келиб экади.\n— Мутахассисларга кўра, келажак учун игнабаргли дарахтлар унчалик самара бермайди, балки йирик баргли дарахтлар экилиши зарур. Биз ҳозир баланд бинолар қуряпмиз, лекин уларнинг атрофига арча экиб қўямиз. Бу борада нега сиз раҳбарлик қилаётган Қўмита уларга тавсиялар бермайди?\n— Биз ҳозир мевали дарахтларга эътибор беряпмиз. Эсласангиз, бир вақтлар кўчада олма ҳам, гилос ҳам, узум ҳам бор эди. Ҳозир эса айтганингиздек, арча босиб кетди. Энди яна ўша эскидагидек мевали дарахтларга эътибор қаратяпмиз.\n— Чиқиндиларни йиғиб олиб, қайта ишлаш бўйича ҳар бир туманда кластерлар ташкил этиш бўйича президент қарори чиққан эди. Бугун бу борада ҳаракатларни сезмаётгандекмиз?\n— Бу масалада иш тўхтаб қолмаган. Тендерлар давом этяпти, Навоий, Фарғона, Андижон, Бухоро вилоятларида очилган, ишлаяпти. Жорий йил 100 фоиз кластерга ўтиши керак. Яқинда ҳам 9таси ўтди, яна 24таси тендерда турибди, ким ютиб олса, шартнома қиламиз.\nЧиқинди 2016 йил 9 фоиз йиғиб олинган бўлса, ҳозир қамров 90 фоизга чиқди.\n— Зарафшон дарёси қуриб бораётгани сабабларидан бири карьерларнинг тинимсиз равишда дарё ўзанларидан қум-шағал кавлаб олаётгани ҳисобланади. Нега карьерлар фаолиятига тақиқ қўйилмаяпти?\n— Бош вазир йил бошида аниқ топшириқ берди, бу борадаги ишларнинг барчасини қайтадан кўриш керак. Бевосита Жиззах вилоятидан поездда ўтаётганда иккита карьерни кўрган ва кейин тўхтатиш бўйича топшириқ берди. Бундан ташқари Самарқандда кўп карьерлар тўхтатилган. Авваллари жуда кўп эди, ҳозир икки-учта қонуний ишлаб тургани қолди. Улар ҳам тадбиркор, нотўғри иш юритса, уларни ҳам тўхтатамиз.\n20:06 / 06.04.2022\nЭкология қўмитаси сотиб олган электромобиллар кимларга берилиши маълум бўлди\n08:44 / 18.02.2022\nЗарафшон миллий табиат боғи Экология қўмитаси тизимига ўтказилади\n17:56 / 20.01.2022\nKun.uz’нинг икки журналисти Экоқўмита жамоатчилик кенгаши таркибига кирди\n20:04 / 11.01.2022\nФото: Тошкентда дарахтларга «суиқасд» уюштирилди


Ишончли саёҳат: ўзбекистонлик сайёҳлар учун Tatil.uz дан 10 та маслаҳат\nБугунги кунда Интернет ва айниқса ижтимоий тармоқлар турли-туман рекламалар билан сайёҳларни ўзига жалб этиб келмоқда: «Биз Сизга энг яхши дам олишни кафолатлаймиз», «Биз билан ҳақиқий қулайликни ҳис этасиз», «Биз Сизга орзуингиздаги саёҳатни тақдим этамиз» ва ҳ.к...\nБироқ ҳамма турфирмалар ҳам мақбул таътилни ҳадя эта оладими? Албатта, оддий инсонлар юзага келиши мумкин бўлган муаммолар ва баъзи турфирмалар бундай муаммоларга дош беролмай ёпилиб кетаётганлиги каби сайёҳликнинг «ички олами» масалаларини билмасликлари мумкин. Мамлакатимизда турфирмалар сони сўнгги 5 ёки 10 йилда кескин кўпайди. Тошкент кўчаларида «Туризм» (афсуски, баъзан номи ҳам ёзилмаган) ва «Авиакасса» ёзувли офисни ҳар қадамда учратишингиз бор гап.\nБундай вазиятда қандай қарор қабул қилиш керак? Пулингизни беҳуда сарфламаслик ва асабларингизни бузмаслик учун кимга ишониш мумкин? Бугун бу борада баъзи маслаҳатларимиз билан ўртоқлашмоқчимиз!\nДемак, Сиз маълум бир йўналишни танладингиз. Facebook да ўзингиз танлаган йўналиш бўйича турларни таклиф қилувчи барча турфирмаларга ёздингиз, турларга нархларни ҳаммадан сўраб чиқдингиз ва энг арзон таклифни аниқладингиз. Баракалла! Бироқ хурсанд бўлишга шошилманг. Ва агар Facebook да турфирмаларни қидириб чиқишга эринмаган бўлсангиз, ўзингиз танлаган турфирма ҳақида барча керакли маълумотларни тўплашга ҳам ҳафсала қилинг.\nБиринчи навбатда Ўзбекистон Республикаси туризмни ривожлантириш Давлат қўмитаси (Ўзбектуризм) сайтига киринг. «Интерактив хизматлар» бўлимидан «Очиқ маълумотлар»ни топинг ва пайдо бўлган ойначада «Лицензияга эга туроператорлар рўйхати»ни босинг.\nПайдо бўлган жадвалдан Сизнинг телефон ёки компьютерингиз «ўқий олиши» мумкин бўлган форматлардан бирини танланг (csv, xml, json). Бизда xml формати очилган. Рўйхатни титмаслик учун, қидирув клавишини босиб (CtrlF) танлаган турфирмангизни изланг.\nЯгона минус – Ўзбектуризм сайтидаги ўша жадвалга биноан, маълумотлар деярли бир йил аввал янгиланган. Ушбу давр мобайнида яна кўплаб турфирмалар пайдо бўлган. Танлаган турфирмангиз яқинда пайдо бўлган бўлса, эҳтимол, уни рўйхатдан топа олмассиз. Ёки у ҳақиқатан ҳам рўйхатдан ўтмаган бўлиши мумкин.\nИнтернет орқали мустақил равишда турфирма ҳақида маълумот тўплаш мумкин. Бунинг учун компания сайтига киринг. У ерда мавжуд маълумотларни кўздан кечиринг. Эътиборлироқ бўлинг: ишончли турфирмалар ҳеч нимани сир тутишмайди ёки яширишмайди.\nСайтда расмий маълумотлар – лицензия, сертификат (сканерланган вариантда бўлса янаям яхши), манзил, телефон рақамлари албатта бўлиши шарт. Айтганча, телефон рақамлари ва манзилни Ўзбектуризм сайтидаги маълумотлар билан солиштириб таққослаб кўришингиз мумкин.\nКўпчилик турфирмалар ўз ходимлари ҳақидаги маълумотларни ҳам очиқ тутишади: Сизни дам олишга юбораётган инсонларни юзидан билиб олишингиз ниҳоятда муҳим!\nТурфирма саҳифасини ижтимоий тармоқлардан кузатиб чиқинг. Ҳозирда Facebook ва Instagram анча оммалашган. Айнан шу ерда турфирма қанча обуначиларга эга эканлиги, рекламаси сифатли қилинганми, умуман, саҳифадан фаол фойдаланиладими деган саволларга жавоб топишингиз мумкин. У ерда ҳам бошланғич маълумотлар борлигига эътибор қаратинг.\nБаъзан ўз фикрини баён қилувчи оддий фойдаланувчиларнинг изоҳлари ҳам ёрдам беради. Бироқ, афсуски, билдирилган салбий фикрларни саҳифа администраторлари беркитишлари мумкин, шу сабабли бор ҳақиқатни билиб олиш борасида муаммо туғилади.\nУзоққа бориб ўтирмай Facebook ка бирон-бир сўров юборинг, мос гуруҳда савол беринг ва Сиз бутун турфирма ҳақида билдирилган фикрларни оласиз. Ҳеч қандай фикр (ҳатто салбий бўлса ҳам) билдирилмаганлиги яхши аломат эмас. Эҳтимол, Сиз танлаган турфирма ҳақида ҳеч ким ҳеч қачон эшитмагандир...\nҚидирув тармоқларига мурожаат қилинг. Қидирув сатрига танлаган турфирмангизнинг номини киритинг, қилдирувни «Янгиликлар» бўлимигача қисқартиришингиз мумкин. Агар Сиз танлаган турфирма ишида салбий ҳолатлар юз берган бўлса, барчасидан хабардор Интернет ҳаммасини очиқ-ойдин кўрсатиб беради!\nМисол учун, ўтган йили Белоруссиянинг бир турфирмаси билан боғлиқ катта можаро юз берган эди: мижозлар тур учун 1300 доллардан тўлашган, бироқ ҳеч қаерга бора олишмаган. Пулларини ҳам қайтариб беришмаган. Бу янгиликни ОАВ дарҳол илиб кетди, турли текширувлар, тинтувлар ўтказилди. Бордию ушбу турфирма кечирим сўраб мижозларига пулларини қайтариб берган тақдирда ҳам унга бўлган ишонч сўниб бўлган бўлар эди. Шахсан мен бу турфирмага ҳеч қачон мурожаат қилмас эдим. Ишонаманки, Сиз ҳам.\nИшончли ва нуфузли турфирмани танланг. Ҳар ҳолда, бозорда 10 йил ва ундан ортиқ фаолият юритувчи турфирма ўз мижозларини алдамаса керак.\nБироқ, албатта, ҳар хил вазиятлар учраб туради. Йирик операторлардан ҳам норози мижозлар бўлади. Аммо бундай муаммолар кўпинча сайёҳлик фирмасининг фаолияти билан эмас, балки дам олувчиларнинг жойлаштирилиши билан боғлиқ бўлади.\nМана Сизга яна бир мисол. 2013 йили сайёҳлар Россиянинг яна бир турфирмаси устидан шикоят қилишади. Гап шундаки, компания дам олувчиларни Шарм ал-Шайхдаги беш юлдузли меҳмонхоналарнинг бирига майдаги байрамларга юборади, турлар эса январдаёқ сотиб бўлинган эди. Бироқ оқибатда сайёҳлар жойлашишидан аввал меҳмонхона раҳбарияти ўзгарган, ходимлар тарқатиб юборилган, натижада сайёҳларга хизмат кўрсатувчилар умуман қолмаган эди. Бироқ ушбу тур фирмада сайёҳларни шу савиядаги бошқа меҳмонхонага жойлаштириш учун барча зарур ишлар қилинган. Мавжуд муаммоларга қарамай, мижозлар хавотир олмасликлари учун компания қўлидан келган барча ишни қилган. Шубҳали ва ишончли фирмаларнинг фарқи шундаки, йирик компания ўз нуфузи ва мижозларини доим қадрлайди.\nТурфирма ишончли ҳамкорлар – қабул қилувчи компаниялар билан алоқани узвий йўлга қўйиши ўта муҳим. Чунки борилган жой учун туроператорлар барчасини тўлашган, бироқ хориждаги компания инқирозга учраган, каби можароларни кўп бор эшитганмиз.\nБундай тушунмовчилик Россия туркомпанияси ва Туркиянинг турфирмаси ўртасида рўй берган. Сайёҳлар тўловни амалга ошириб бўлган бир пайтда бу фирмаўзини банкрот деб эълон қилган. Турфирма ўша вақтга қадар ишончли, нуфузли компания сифатида эътироф этиб келинаётган эди. Оқибатда ўз мижозлари ҳақида ғамхўрлик қилиб келган рус турфирмалари барча харажатларни ўз бўйинларига олишган, ишончсиз компания эса сайёҳлик бозорини шунчаки тарк этиб қўя қолган.\nТурфирмага қўнғироқ қилавермасдан, шахсан ташриф буюринг! Чиндан ҳам ишончли бўлган мутахассисларга эга компания учун бир соат вақтингизни қизғанманг. Турфирма пештахтасида нималар ёзилганига эътибор беринг, офисдаги ҳолатга назар солинг: хариталар, диққатга сазовор жойларнинг суратлари, умумий ишчи муҳит, ходимларнинг ташқи кўриниши, сертификат ва мукофотларнинг мавжудлиги – буларнинг барчаси мижозларга нисбатан очиқликни шакллантиришда муҳим омил саналади.\nЎзингизни бироз муддатга психологдек тасаввур қилинг. Ўзингиз билан ишлаётган турфирма менежерининг ўзини тутишига эътибор беринг. Агар у Сизга ўз фикрини зўрлаб ўтказишга интилаётган бўлса, кетиб қолишингиздан қўрқса ва турфирмасини мақтайверса, демак, бу турфирмада мижозлар етишмовчилиги борлигидан дарак беради. Сайёҳлик менежери – бу ўз фикрини мажбурлаб ўтказувчи эмас, мижоз сўровига мос равишда керакли маълумотни объектив ва тўғри етказиб берувчи инсон. Бошқача бўлиши мумкин эмас.\nБарча зарур ҳужжатлар – шартнома, чипталар, ваучерлар ва ҳ.к.ларни Сизга тақдим этишларига эътибор беринг. Ҳужжатларни расмийлаштиришда шаффофлик турфирмага бўлган ишончингизнинг ортишида етакчи омилга айланади.\nТанишларингиз билан маслаҳатлашинг! Қариндош, дўст ёки шунчаки танишларингиз орасида кўп саёҳат қилувчилар топилади. Уларнинг фикрига қулоқ тутишдан уялманг, улар кимга мурожаат қилганликлари ва нима учун айнан ўша турфирмани танлаганликларини аниқлаштиринг.\nХотима ўрнида дунёдаги энг кўп инсонлар ташриф буюрувчи, энг «қиммат» шаҳар – Сингапур мисолида баъзи бир рақамларни келтириб ўтмоқчимиз. Иқтисодий ўсиш модели феномени ва аҳоли учун мавжуд жиддий қонун-қоидаларга қарамай, 2013 йилдан буён ушбу шаҳарда 680 та сайёҳлик фирмаси ёпилган! Тасавур қиляпсизми: 680! 2018 йилнинг биринчи квартали якунигача 60 та сайёҳлик фирмаси инқирозга учраган. Яъни банкротлик ва ёпилишдан ҳеч бир мамлакат тўлиқ ҳимояланмаган. Ҳатто энг «қиммати» ҳам.\nЭҳтимол, нега биз юртимиз мисолида статистика ва рақамларга мурожаат қилмадик, деб сўрарсиз. Биз бу ҳақда ҳеч қандай маълумотга эга бўлмаганимиз учун эмас, балки одоб-ахлоқ меъёрлари юзасидан шундай қилмадик. Ҳа, айтганча, нега буларнинг барчасини Сизга ёздик? Боиси дам олиши учун пул тўлаётган одам чиндан ҳам ўзини бахтдан еттинчи осмонда ҳис қилиши ва ҳордиғи салбий ҳолатлардан холи бўлишини истаймиз! Ёзги таътилингиз ажойиб ўтсин!


Мавзу: "электрик седан" - Terabayt.Uz\nМавзу: "электрик седан"\nTesla дунёдаги энг тезкор автомобилни сота бошлади (+видео)\nModel S Plaid бир марта қувватланиб, 630 километр йўл юриши мумкин. Ушбу электромобил икки сония ичида тезлигини соатига 100 километрга етказа олади, унинг максимал тезлиги эса 320 км/соатга етади.\nЭлектромобиллар келажаги: электр қачон ёнилғини буткул енгади?\n1913 йилда Ҳенри Форднинг илк ишлаб чиқариш линияси ишга тушгандан кейин содир бўлган энг катта инқилоб даврида яшаяпмиз. Бу инқилоб кутилганидан кўра анча тез содир бўлиши мумкин.\nИлон Маск ҳаттоки McLaren P1 суперкарини енгган – дунёдаги энг тезкор автомобилнинг сотувга чиқиш кунини айтди\nУшбу электрокар ҳозир серияли ишлаб чиқарилаётган автомобиллар орасида энг тезкори эканлигини Маск яна бир бор таъкидлаган. Аввалроқ эса биз бунинг амалдаги исботи бўлган «жонли» видеони улашган эдик.\nКомпания Model S, Model 3, Model X, Model Y машиналарини бозорга тақдим этган. Лекин барчасидан арзон бўлиши кутилаётган Model 2 ёки Model H электромобилини 2022 йилдаёқ оммавий ишлаб чиқара бошлайди.\nTesla энг харидоргир иккита электрокарини арзонлаштирди\nЭлектромобиллар оламининг етакчиси ўзининг энг арзон – Model H (ёки Model 2) автомобилини тайёрлаётганидан хабарингиз бор. Ҳозирча эса Tesla иккита русумдаги энг хит маҳсулоти нархларини пасайтирди.\nTesla тайёрлаган энг арзон электромобилни сифатли суратларда кўрамиз\nWeibo ижтимоий тармоғига инсайдерлар Шанхайдаги завод – Tesla Gigafactory 3’га тегишли айрим ҳужжатларни эълон қилишди. Унда америкалик машинасознинг янги электромобили ҳақида маълумотлар мавжуд.\nPorsche электрокари тезлик бўйича жаҳон рекордини янгилади! (видео)\nСиновда электромобилни пойгачи Лех Кин бошқарди ва унинг тезлигини 165,1 км/соатга етказа олди. Бу йўналишда олдинги рекорд эса «атиги» 138,4 километр/соат эди.\nКомпания унинг батарея сиғими 80 кВт/соатлик эканлигини, қувват захираси эса 600 километр юришга етишини айтган. BMW i4 учун ясалган электродвигателнинг қуввати тахминан 530 от кучига тенг.


Қорачиқ | Турон коридоридан Туркистонга\nЎтган кунлари турк кенгаши йиғилиши бўлиб ўтди. Қозоғистоннинг Туркистон шаҳрида ўтказилиши режалаштирилган саммит пандемия сабабли онлайн ўтказилди.\nСаммитга Туркия, Озарбайжон, Ўзбекистон, Қирғизистон, Туркманистон президентлари ва Венгрия бош вазири қатнашди. Норасмий шаклда ўтказилган саммитда нималар муҳокама қилинди?\nТурк кенгаши каби муҳим, халқаро ташкилот қуришнинг асосчиси, турк оламининг оқсоқоли Қозоғистон илк президенти Нурсултон Назарбоев саммитда гапирган нутқида “Турон коридори” номини берган Транс-Каспий халқаро коридорининг аҳамиятига урғу берди ва шундай деди:\n“Боку билан Ереван орасидаги тинчлик келишувлари Буюк ипак йўлини жонлантиради ва Каспий денгизнинг аҳамиятини оширади. Бу ҳолат Хитойнинг “Ягона белбоғ, ягона йўл” ислоҳотининг фойдаларини ўлкаларимизга таъсирини орттириш учун янги имкониятлар беради. Транс-Каспий халқаро коридори ёки Турон коридори Европа билан Осиёни бир-бирига боғлайдиган энг хавфсиз ва энг қисқа тижорат йўли ҳолига келмоқда.”\nҚозоғистон президенти Қосим-Жўмарт Тўқаев нутқида: “Мақадимиз турк оламини 21 асрнинг энг муҳим иқтисодий, маданий ва инсоний марказларидан бири ҳолига келтиришдир. Турк маданиятининг жонланиши аввало Яссавий меросини ва муқаддас Туркистонни оламга танитиш орқали бўлади.шу сабабли бугунги саммитга “Туркий оламнинг маънавий пойтахти Туркистон” номини бердик.\nҲамкорликда маданий, таълим ва илм соҳаси ташкил этиш керак. Буни “Улуғ турклар” таълим фондини ташкил қилиш билан амалга оширишимиз мумкин” деди.\nЎзбекистон президенти Шавкат Мирзиёев “Динимиз тарихида тенгсиз асарлар қолдирган аждодларимиз ҳақида жамоатчиликни хабардор қилишимиз керак. Бу доирада ўлкаларимиз тупроқларида бўлган “Муқаддас зиёратгоҳлар” лойиҳасини татбиқ этишимиз керак. Шу мақсадда кенгаш қошида эътиқод туризми ташкил этиш ўринли бўлади” деди.\nТурк кенгаши бош котиби Бағдод Амбраев нутқида 10 дан ортиқ давлат кенгашга кузатувчи сифатида қатнашишни истаётганлигини айтди.\nҚозоғистон Марказий Осиё давлатларига нефть маҳсулотлари экспортини бошлайди\nАбдуллоҳ Гул ва Назарбоевнинг орзуси амалга ошди\nТермиз аэропортида масжид очилди\nЎзбекистонда “Қозоғистон йили” ёпилиши бўлди\nАлматида машҳур совет опера қўшиқчиси вафот этди


Порошенко Саакашвилининг истеъфосига муносабатини билдирди\n16:57 / 08.11.2016\nУкраина президенти Петро Порошенконинг ҳисоблашича, Одесса вилояти маъмурияти раҳбари Михаил Саакашвили истеъфога чиқиш орқали мамлакатни қўллаб-қувватлашини кўрсатди. Бу ҳақда «Интерфакс» хабар берган.\n«Биз демократик давлатмиз. У эса мухолифатчи сифатида сиёсий кампания бошлади...», — деган у.\nПорошенко қайд этиб ўтганки, Украинага бир қанча грузин арбоблар ислоҳотлар амалга оширилиши учун таклиф этилган. У таклиф этилганлардан бир қанчаси ҳукуматда муваффақият билан иш олиб бораётганини таъкидлаган.\nБундан олдинроқ Михаил Саакашвили ўз лавозимидан истеъфога кетишига изоҳ бера туриб, Порошенкони маҳаллий кланларга ҳомийлик қилишда айблаганди.\nПорошенко Россияни тимсоҳга ўхшатди


UzPFL :: Ўзбекистон Coca-Cola кубогининг 1/8 финал босқичига 7 июнь куни қуръа ташланади\nЎзбекистон Coca-Cola кубогининг 1/8 финал босқичига 7 июнь куни қуръа ташланади\nЎзбекистон Coca-Cola кубоги гуруҳ босқичи якунларига кўра 14 та жамоа 1/8 финал босқичи учун чиптани қўлга киритганди. Улар қаторига мазкур босқичдан эътиборан АГМК ва “Пахтакор” клублари ҳам қўшилади.\n1/8 финалга қуръа 7 июнь куни ташланади. Шу куни Ўзбекистон миллий терма жамоаси ЖЧ-2022 саралаши доирасида Сингапурга қарши майдонга чиқади. Шундан келиб чиқиб, қуръа кечки эфирда Спорт-ТВ томонидан жонли эфирда намойиш этилади.\nАввалдан айтилганидек, қуръа маросимида гуруҳ ғолиблари алоҳида саватда бўлади ва улар 1/8 финалда бир-бири билан, шунингдек, АГМК ва “Пахтакор” клублари билан тўқнаш келмайди. Бир ўйиндан иборат учрашувларга ким мезбонлик қилиши қуръа ёрдамида аниқлаб олинади.\nЎзбекистон Coca-Cola кубогининг финал учрашувига Самарқанд шаҳри мезбонлик қилиши сизга маълум. Учрашувлар ўтадиган саналар Ўзбекистон миллий термасининг кейинги режаларидан келиб чиққан ҳолда шакллантирилган тақвим асосида кейинроқ маълум қилинади.


ХАЛҚ УЛУҒЛАГАН, ХАЛҚНИ УЛУҒЛАГАН БАЙРАМ - Ўзбекистон овози газетаси\nХАЛҚ УЛУҒЛАГАН, ХАЛҚНИ УЛУҒЛАГАН БАЙРАМ\nФольклоршунос олим, филология фанлари доктори Жаббор ЭШОНҚУЛ билан суҳбат\n— Халқимиз баҳорни, айниқса, Наврўзни ўзгача кайфиятда кутиб олади. Наврўз келиши билан далаларда деҳқончилик, ободонлаштириш, кўкаламзорлаштириш ишлари бошланади. Кексаларга ҳурмат-эҳтиром, кўмакка муҳтож кишиларга ёрдам бериш каби эзгу фазилатлар намоён бўлади.\n— Наврўз халқимиз тарихи, фалсафаси, орзу-умидининг ифодаси, миллат билан тараққий этиб келаётган, ҳар гал янгидан-янги қирраларини намоён этаётган қомусий айёмдир. Шунинг учун ҳам халқимиз бу байрамни зўр қувонч, чексиз ҳаяжон, катта умидлар билан кутиб олади.\nНаврўз бу шунчаки табиатнинг янгиланиши эмас, балки инсон руҳиятининг ҳам янгиланишидир. Наврўзга юзлашаётган инсон, бу энг аввало, ўз қалби билан юзлашаётган инсондир. Наврўзни англаш ўзлигимизни англаш сари ташланган яна бир қадамдир.\nПрезидентимиз «Юксак маънавият — енгилмас куч» асарида «Барчамиз доимо орзиқиб кутадиган ва катта хурсандчилик, шодиёна билан ўтказадиган Наврўз байрами биз учун ҳаёт абадийлиги, табиатнинг устувор қудрати ва чексиз саховатининг, кўп минг йиллик миллий қиёфамиз, олижаноб урф-одатларимизнинг бетакрор ифодаси бўлиб келмоқда» деган эди. Дарҳақиқат, Наврўз умуминсоний қадриятлар гултожиси, миллий анъаналаримизнинг чинакам намойиши, умумхалқ шодиёнасининг ёрқин тимсолидир.\n— Наврўз — инсон табиатни кашф этиш асносида ўз қалбини ҳам кашф этиш байрамидир.\n— Наврўз қиш ва ёзнинг ўзаро курашуви ва қишнинг енгилиб, чекиниши натижасида кириб келади, деган қараш бор. Наврўзни кутиб олиш, тантана қилиш жараёнида барча халқлар ўз маросимларида ана шу курашни тасвирлашга, ифодалашга интилган.\nАждодларимиз тўрт фаслни эзгулик ва ёвузлик, яхшилик ва ёмонлик, зулмат ва ёруғлик билан боғлиқ ҳолда тасаввур қилишган. Фасллар алмашинуви ана шу икки кучнинг мунозарасидан иборат бўлиб, уларнинг қайси бири ғолиб бўлса, табиатда ўша тантана қилади, деб тушунилган.\n«Шох мойлар», «Ашшадарози», «Қозон тўлди», «Бойчечак» каби турли маросимлар, «Лайлак келди, ёз бўлди», «Кичкинажон-кичкина» каби ранг-баранг қўшиқлар замирида ана шу тушунчалар, тасаввурлар ўз ифодасини топган.\nКўклам келиб, қишнинг кетиши билан боғлиқ қарашлар «Бойчечак», «Ҳа-ю, читтигул» матнида, «Кўпкари» ўйинларида ҳам сақланиб қолган.\nБу маросим ва ўйинларнинг айнан Наврўзда ижро этилишининг сабаблари бор. Чунки ушбу кунда қилинган тилаклар ва эзгу истаклар, албатта, рўёбга чиқади, деб ишонилган.\nҚадимда кўкламнинг таркибий қисми бўлган бундай халқ ўйинлари кўҳна тарих билан чамбарчас боғлиқ ҳолда асрлар оша яшаб келаётганлиги халқимизнинг руҳий қуввати ва ижодий салоҳияти бениҳоя юксак эканлигидан далолат беради.\nБу байрам ҳамма даврларда ҳам тинчлик, осойишталик, тотувлик, дўстлик, юртга, она табиатга меҳр-муҳаббатнинг таронаси, ҳар бир инсоннинг ўз халқи, тарихи ва маданиятига бўлган ҳурматининг тимсоли бўлиб келган ва шундай бўлиб қолади.\n— Бу байрам халқимизнинг тарихи каби қадимий ва улуғдир...\n— Наврўз анъаналари, унинг ўтиш тартиби билан боғлиқ кўплаб оғзаки, ёзма ва тарихий манбалар мавжуд. Уларнинг бири иккинчисини инкор қилмайди, аксинча, тўлдиради.\nХитойлик сайёҳлар Самарқанд ва Фарғонада ўтган Наврўз, умуман, Янги йилнинг кутиб олиниши ҳақида қимматли маълумотларни ёзиб қолдирган. Уларда айтилишича, Фарғонанинг одамлари Наврўзда иккига бўлиниб, бир-бирлари билан курашар экан. Сиртдан қараганда, бу тўқнашувдек кўринган ҳолат аслида аждодларимизнинг кўклам билан қиш тимсолидаги маросимий курашидир. Яна бир ўринда Фарғона халқининг Наврўз маросимида турли ҳайвонларни уриштиришлари айтилади. Бизда ҳозир ҳам қўчқор, хўроз уриштиришлар бор. Аслида бу томошалар оддийгина кўнгилхушлик эмас. Қадимда томошабинлар уриштираётган ҳайвонларнинг бирини қиш, бошқасини ёз, деб жанг натижасидан йилнинг қандай келишини тахмин қилишган.\nБу айём Маҳмуд Кошғарий замонида ҳам, Амир Темур даврида ҳам зўр тантана билан нишонланган.\nФақат шўролар давридагина бу байрамни халқимизнинг хотирасидан ўчириб ташлашга уринишлар бўлди. Истиқлол остонасида Юртбошимизнинг улкан саъй-ҳаракатлари билан Наврўз яна қайта тикланди, янгича мазмун ва моҳият касб этди. Бунда қандайдир рамзий маъно бордек. Мана, йигирма уч йилдирки, ҳаётимиз бу байрам билан ҳамоҳанг кечмоқда. Худди қўшиқларда куйланганидек қиш чекиниб, зулмат ортда қолиб, қуёшли кунлар келди. Миллатимиз учун янгиланиш, юксалиш даври бошланди.\n— Наврўзнинг руҳи ва фалсафаси ҳақида гапириб берсангиз?\n— Дарҳақиқат, бугунги глобаллашув жараёни мафкуравий тажовузлар авж олаётган бир пайтда инсоннинг ўзини, қалб қўрғонини асраб қолишнинг энг мақбул йўли умуминсоний қадриятларни сақлашда эканлигига шак-шубҳа йўқ.\nШунинг учун ҳам мамлакатимиз раҳбари «Наврўзи олам биз учун энг қадимий, асл миллий, турли мафкура ва сиёсатлардан холи, урф-одатларимизга ва қадриятларимизга жавоб берадиган байрам, десам, айни ҳақиқатни айтган бўламан» деган эди.\nМамлакатимизнинг турли ҳудудларида, катта-катта майдонларда Наврўзнинг кўтаринки руҳ билан нишонланиши юртдошларимизнигина эмас, дунё аҳлини ҳам ҳайрат ва ҳавасига сазовор бўлмоқда.\nИстиқлол давриданоқ Наврўз томошалари йилдан-йилга янгича мазмун ва моҳият касб этиб бораётганлиги мамлакатимизда эришилаётган улкан ютуқлардан далолат берса, иккинчи томондан халқимизнинг руҳий қуввати ва ижодий салоҳияти тобора юксалиб бораётганини англатади.\nНаврўз халқимизнинг ўтмиши, бугуни ва келажагини ўзида мужассам этган, элимизнинг дунё маданиятида тутган ўрнини кўрсатиб турувчи айём бўлиб келган ва шундай бўлиб қолади. Ҳар гал уни нишонлаганимизда янгидан-янги қирраларини кашф этиб бораверамиз.\nАйниқса, бу йил уни ўзгача шукуҳ ва тантана билан қарши олаяпмиз. 2014 йилнинг «Соғлом бола йили» деб эълон қилиниши, халқ сайли, қўшиқ, мусиқа, рақс ва халқ амалий санъати намойишларининг Наврўз билан ҳамоҳанглиги ҳаммамиз учун қувонарлидир.\nБобур ЭЛМУРОДОВ суҳбатлашди.


31 июль, 2021, 15:44\nТеглар:Элдор Шомуродов | Рома | Женоа\nЎзбекистон миллий терма жамоаси ва “Женоа” ҳужумчиси Элдор Шомуродов Италия пойтахти Рим шаҳрига етиб келди. Бу ҳақда биринчи бўлиб Tuttomercatoweb сайти ахборот тарқатди.\n31 июль куни Элдор Шомуродов Рим шаҳрида “Рома” учун тиббий кўрикдан ўтади. Тиббий кўрикдан сўнг ўзбекистонлик футболчи “Рома” билан расмий шартнома имзолайди.\n“Рома” ва “Женоа” раҳбариятларининг Элдор Шомуродов трансфери бўйича келишувига кўра, ҳамюртимиз бир мавсум давомида ижара асосида тўп суради. Бунинг учун римликлар Генуя клубига 2,5 миллион евро миқдорида ижара пули тўлайди. “Рома”да ўзбекистонлик ҳужучининг трансфер ҳуқуқини 17,5 миллион еврога сотиб олиш имкони бор.\nШомуродов маълум миқдордаги ўйинларда иштирок этса ёки “Рома” янги мавсум охирида Европа Чемпионлар лигаси йўлланмасини қўлга кирита олса, бу трансфер автоматик тарзда амалга оширилади. Яъни, Шомуродов “Рома”нинг тўлақонли аъзосига айланади.\n“Женоа” Шомуродовнинг кейинги трансферидан ҳам 10 фоиз улуш олиши белгиланган.\n“Рома” Шомуродов билан 2026 йилнинг ёзигача шартнома тузиши кутилмоқда. Маълумотларга қараганда, легионеримиз пойтахт клубида бир мавсум учун 2 миллион евро маош олиши келишилган экан.\nЭлдор Шомуродов бугун тиббий кўрикдан ўтиб, расмий шартнома имзолаш маросмини якунлаганидан кейин, 1 август куни Потугалияга йўл олади. Дозе Моуриньо жамоани янги мавсумга ўз юртида тайёрлашни маъқул кўрган ва айни пайтда “бўрилар” шу мамлакатда ўқув-машғулот йиғинини ўтказмоқда.\nЭслатиб ўтамиз, Элдор Шомуродов “Маъал” футбол академияси тарбияланувчиси ҳисобланади. Истеъдодли футболчимиз Ўзбекистон чемпионатида 2014 йилда дебют қилган. “Машъал” сафида ўнта учрашув ўтказганидан кейин “Бунёдкор” сафига қўшилди.\n2015-2017 йиллар давомида тошкентликлар шарафини ҳимоя қилган Элдор миллий чемпионат ўйинларида 66 маротаба майдонга тушиб, рақиблар дарвозасини 18 маротаба аниқ нишонга олди.\nҲамюртимиз 2017 йили Россия премьер-лигасига йўл олди ва уч мавсум давомида “Ростов”да тўп тепди. Россия чемпионатида тўпурарлик маҳоратини намойиш қила олган Элдор Европанинг қатор клублари эътиборини қозонди. Унга бир неча клублардан таклиф бўлишига қарамай, 2020 йилнинг кузида “Ростов” ўзбекистонлик ҳужумчисини “Женоа”га трансфер қилди. Генуяликлар юу трансфер учун 7,5 миллион евро тўлади.\nКучли бешлик чемпионатлари орасида мураккаблиги билан ажралиб турадиган А Серияда Шомуродов дебют мавсумини муваффақиятли ўтказди. Истеъдодли ҳужумчимиз Италия футболига тез мослаша олди ва А Серия ҳамда мамлакат кубоги доирасида жами 32 маротаба майдонга тушиб, рақиблар дарвозасини саккиз маротаба ишғол қилди ва икки марта жамоадошларига голли пас узатди.\nЭлдор Шомуродовга “Ювентус”, “Милан” ва “Рома”дан жиддий қизиқиш бўлди. Ҳамюртимиз учун курашда “Рома”нинг ҳаракати самарали якунланди ва Шомуродов ушбу клуб футболчисига айланмоқда.\nTransfermarkt портали Элдор Шомуродовнинг трансферини 7 миллион еврога баҳолаётган бўлса-да, “Рома” ўзбекистонлик ҳужумчини қўлга киритиш учун 20 миллион евро миқдорида харажат қилмоқда.\nRoma yechlga yo'llanma ololmasa Eldor genoaga qaytadimi?\n"Рома" ўз майдонида йирик ҳисобда мағлуб бўлди. Шомуродов тўлиқ ўйнади\nLIVE "Рома" - "Интер": Матнли трансляция\n"Рома" - "Интер". Асосий таркиблар маълум\nФутбол | 4 декабрь, 2021, 19:04\nФутбол | 4 декабрь, 2021, 19:15


'Дайди'нинг ӯлими, ҳиндистонлик қуллар ва ифторликлар кимнинг ҳисобидан - BBC News O'zbek\nҚарши шаҳрида Ӯзбекистонда "дайди" деб аталадиган – уй-жойсиз киши ӯлдириб кетилган.\nҚарши шаҳар Ички ишлар бӯлими навбатчилик қисмига қуриб битказилмаган бино ҳудудида номаълум кишининг ӯлиги топилгани ҳақида хабар берилган.\nТекширишлар натижасида ӯлган одам 70 ёшли Хушвақт М. эканлиги аниқланган.\nУнинг яшаш учун турар-жойи бӯлмасдан, дуч келган ерда ётиб ухлаган.\nЖиноят изига тушилганда 64 ёшли Виктор С. исмли киши қӯлга олинган.\nУ марҳум билан таниш бӯлгани, ӯртада жанжал чиққани ва Хушвақтни ӯлдирганини тан олган.\nБу ҳақда "Постда" газетаси хабар берган, деб ёзилади Kun.Uz вебсайтида.\nКузатувчиларнинг айтишларича, Ӯзбекистонда уй-жойсиз кун кечираётган кишилар борлиги ҳақида расмий маълумотлар берилмайди.\nБу муаммо мамлакат оммавий-ахборот воситаларида ёритилмайди.\nОммавий-ахборот воситаларида Ӯзбекистон фуқароларининг чет элларда, айниқса, Россия ва Қозоғистонда қул қилиб ишлатилаётгани ҳақида хабарлар тез-тез чиқиб туради.\nӮзбекистон телевидениеси эса, ҳар куни томошабинларни дуч келган одамлар ёки ташкилотлар макрига алданиб, қуллик исканжасига тушиб қолишдан огоҳлантиради.\nЛекин бу гал Ӯзбекистоннинг ӯзида озод инсонларни қулликка солиш воқеаси юз бергани ҳақида хабар тарқалди.\nҲиндистонлик 250 нафар қурувчи Ўзбекистонда қулдек ишлатилаётгани маълум бўлди.\nҲиндистоннинг Андҳра-Прадеш штати ҳукумати мамлакат Ташқи ишлар вазирлигидан Ўзбекистонга алдов йўли билан олиб келинган 250 нафар ҳиндистонликни қулликдан озод қилишда ёрдам сўраб мурожаат этган. Бу ҳақда Vesti.uz вебсайти хабар берди.\nҲиндистоннинг NDTV телеканали маълумотларига кўра, ҳозирги вақтда Ҳайдарободда ҳиндистонлик ишчиларни Ўзбекистонга алдов йўли билан олиб келиш бўйича тергов ишлари бошланган, ишчиларни Ҳиндистондан чет элга олиб чиқишда ишлаган агентлар ва воситачилар қидирилмоқда.\nАндҳра-Прадеш штати раҳбарияти Ўзбекистонда ишлаётган ҳиндистонлик ишчиларнинг аҳволи ҳақида Ҳиндистон ташқи ишлар вазири Сушму Сваражни хабардор этган.\nХабар беришларича, ишчилар Ўзбекистонга Ҳайдарободдаги Placewell HRD Consultants фирмаси воситачилигида олиб келинган.\nАндҳра-Прадеш штати ахборот вазирининг сўзларига кўра, ҳиндистонлик қурувчилар Ўзбекистонда кунига 16 соатдан ишлашмоқда, уларнинг паспортлари олиб қўйилган, ўзлари эса ертўла уйларда туришмоқда.\nNDTV телеканали хабарида ҳиндистонлик қурувчилар Ўзбекистондаги қайси қурилишга жалб этилганига аниқлик киритилмаган.\nҲозирча Ӯзбекистон расмийларининг ҳиндистонликларни қулликка солиш хабарига нисбатан муносабатлари янграмаган.\nБир қатор веб-сайтларда ёзилишича, Ўзбекистонда тадбиркорларни хайрия ишларига мажбурлаш тақиқланган.\nЎзбекистон Вазирлар Маҳкамаси “Бюджет ташкилотлари томонидан тадбиркорлик субъектларининг хайрия эҳсонлари шаклидаги маблағларидан фойдаланишнинг ошкоралиги ва самарадорлигини таъминлаш чора-тадбирлари тўғрисида”ги қарорни қабул қилган.\nҚарорда тадбиркорлик субъектлари хайрия эҳсонлари шаклидаги ёрдамни фақатгина ихтиёрий ва беғараз кўрсатиши мумкинлиги, шунингдек, тадбиркорлик субъектларини хайрия фаолиятига ва уларнинг пул маблағларини сарфлаш билан боғлиқ бошқа тадбирларга мажбурий жалб этиш тақиқланиши белгиланган.\nБундан ташқари, қарорда давлат бошқаруви органлари, маҳаллий давлат ҳокимияти органлари ва бюджет ташкилотларининг раҳбарлари тадбиркорларни хайрияга мажбурлаган тақдирда, қонун бўйича жавобгарликка тортилиши қайд этилган.\nАйни бир пайтда, ӯзбекистонлик тадбиркорлар мамлакатда ӯтказиладиган кӯпгина чора-тадбирлар учун ӯзларидан маблағ ажратиш талаб қилингани борасида шикоят қилиб келишади.\nМасалан, ӯз вақтида Гулнора Каримова берган ифторликлар аслида тадбиркорларнинг маблағлари ҳисобига ӯтказилгани айтилганди.


Lotinchada 4 ноябр 2021, 22:39 Жаҳон\nРоссиялик эркак Metallica гуруҳидан 1 млрд доллар талаб қилиб судга ариза берди\nРоссия фуқароси судга Американинг Metallica рок гуруҳидан 1 млрд доллар ундиришни талаб қилиб даъво аризаси билан мурожаат қилган. Даъво Иван Хохлов томонидан 2 ноябрь куни Орел вилояти арбитраж судига берилган — Риа Новости.\nАрбитр ҳуқуқий Telegram каналига кўра, у гуруҳнинг барча сўзлари ва мусиқалари, логотипи ва альбом муқовалари муаллифи эканлигини даъво қилмоқда.\nЯпония ва Германия Тинч океанида қўшма ҳарбий денгиз машғулотларини бошлади\nЯпония ва Германия 4 ноябрь куни Токио жанубида Тинч океанида қўшма ҳарбий-денгиз машғулотларини бошлади. Бу ҳақда Япония ўзини-ўзи мудофаа қилиш кучлари қўмондонлигига таяниб ТАСС нашри хабар берди.\nГермания томонидан сўнгги 20 йил ичида Японияга ташриф буюрган илк ҳарбий кема — «Бавария» икки кунлик машғулотларда иштирок этади. Япония мудофаа вазири Нобуо Киси жума куни уни кўрикдан ўтказиши кутилмоқда. Япониядан «Самидаре» эсминеци машғулотларда қатнашмоқда.\nПортугалия Давлат кенгаши парламентни тарқатиб юбориш бўйича қарор қабул қилди\nПортугалия Давлат кенгаши президент Марсело Ребелонинг парламентни тарқатиб юбориш ва муддатидан олдин сайловлар ўтказиш тўғрисидаги таклифини кўпчилик овоз билан маъқуллади. Энди фақат давлат раҳбари тегишли фармонни имзолаши керак. Парламент тарқатилишига Португалия Коммунистик партияси ва Чап блокнинг бюджет лойиҳасини қўллаб-қувватлашдан бош тортгани сабаб бўлди, деб хабар берди Reuters.\nИқтисодиёт вазири Педро Сиза Виейра аввалроқ эрта сайловлар боши берк кўчадан чиқишнинг энг яхши йўли бўлиши мумкинлигини айтган. У ҳукумат ўз олдига қўйган мақсадларига эришишда давом этишини таъкидлади. Бироқ, таҳлилчиларнинг айтишича, парламентни тарқатиб юбориш сиёсий боши берк кўчадан чиқиш йўли бўла олмайди, чунки ҳеч бир партия парламентда доимий тарзда кўпчилик ўринларни қўлга киритиши қийин.\nГрузиянинг амалдаги президенти Саакашвилини ҳеч қачон афв этмаслигини маълум қилди\nГрузия президенти Саломе Зурабишвили мамлакатнинг собиқ раҳбари Михаил Саакашвилини ҳеч қачон афв этмаслигини ва бу масалани бошқа муҳокама қилмоқчи эмаслигини айтди. Зурабишвили, шунингдек, Саакашвилини сиёсий маҳбус деб ҳисобламаслигини таъкидлади.\n«Собиқ президент на сиёсий маҳбус, на бегуноҳ қурбон мезонларига тўғри келади. У мамлакатга ўз ихтиёри билан ва ноқонуний йўл билан келган. Унинг келишидан мақсади беқарорлик эди», — деди давлат раҳбари.\nШу билан бирга, у Адлия вазирлигини Саакашвилини «махсус маҳбус» деб ҳисоблашга ва унинг аҳволининг ёмонлашиши ҳақидаги тахминлар мамлакатдаги вазиятни беқарорлаштиришга уринишларга сабаб бўлмаслиги учун унинг соғлиғига ғамхўрлик қилишга чақирди — ТАСС.\nЭрон 29 ноябрда ядровий битимга қайтишини маълум қилди\nЭрон ташқи ишлар вазири ўринбосари Али Бакери-Кани 3 ноябрь куни Эрон томони 29 ноябрь куни Венада ядровий дастури бўйича Қўшма кенг қамровли ҳаракатлар режаси (JCPOA) музокараларида қатнашишини маълум қилди. Бу ҳақда Интерфакс нашри хабар берди.\n«Энрике Мора (Европа Иттифоқининг JCPOA бўйича Вена музокаралари бўйича координатори) билан телефон орқали суҳбатда биз 29 ноябрь куни Венада музокараларни давом эттиришга келишиб олдик», — деб ёзди Бакери-Кани ўзининг Twitter'даги саҳифасида.\nЕвропа Иттифоқи Ташқи ишлар хизмати, ўз навбатида, ушбу санани тасдиқловчи пресс-релиз эълон қилди. Унда музокараларда Хитой, Франция, Германия, Россия, Буюк Британия ва Эрон вакиллари иштирок этиши таъкидланган.\n«Европа Иттифоқининг ташқи ишлар ва хавфсизлик сиёсати бўйича олий вакили Жозеп Боррел номидан Қўшма комиссияга Европа ташқи ишлар хизмати бош котиби ўринбосари Энрике Мора раислик қилади», — дейилади хабарда.\nЯпония бош вазири бир вақтнинг ўзида икки лавозимда фаолият юритмоқчи\nЯпония бош вазири Фумио Кисида мамлакат ташқи ишлар вазири лавозимини ушбу лавозимга янги вазир тайинлангунга қадар шахсан ўзи бажаради.\n«Ҳукуматнинг навбатдаги таркибига қадар мен ташқи ишлар вазири вазифасини бажараман», — деди у пайшанба куни журналистларга. Япониянинг амалдаги ташқи ишлар вазири Тоcимицу Мотеги 4 ноябрь куни расман мамлакатнинг ҳукмрон Либерал-демократик партияси бош котиби лавозимини эгаллади ва шу тариқа ташқи ишлар вазири лавозимини бўшади — ТАСС.\nФранция президенти Ангела Меркелни Фаҳрий легион ордени билан тақдирлади\nФранция президенти Эммануэл Макрон ҳозирда Германия канцлери вазифасини бажараётган Ангела Меркелга Фахрий легион унвонини топширди. Франциянинг энг олий мукофотини топшириш маросими Франциянинг Бургундия виночилик минтақасида бўлиб ўтди. Бу ҳақда Коммерсантъ нашри хабар берди.\n«Менга жуда кўп нарсани ўргатганингиз учун сизга раҳмат айтмоқчиман… Қадрли Ангела, бизнинг Европамиз учун қилган барча ишларингиз учун раҳмат», — деди Макрон Ангела Меркелни мукофот билан тақдирлаш муносабати билан қилган нутқида. Франция президенти Ангела Меркел канцлер сифатида фаолият юритаётиб, «барча бурилишларга қарамай», Европа бирлигини сақлашга катта ҳисса қўшганини таъкидлади.\nФахрий легион ордени Францияда 1802 йилда Наполеон Бонапарт томонидан таъсис этилган. У ҳарбийлар ҳамда фуқароларга тинчлик ва уруш даврида мамлакат олдидаги улкан хизматлари учун берилади, шунингдек, бошқа давлатлар фуқароларига ҳам берилиши мумкин.\nТуркия ҳукумати Twitter’да Эрдўғонни ҳақорат қилган 30 кишига нисбатан жиноий иш очди\nТуркия Хавфсизлик бош бошқармаси президент Ражаб Тоййиб Эрдўғон ҳақида ҳақоратомуз постлар тарқатган 30 нафар Twitter фойдаланувчисини аниқлади. Департаментнинг хабар беришича, ушбу шахсларга нисбатан жиноий иш қўзғатилган. Жиноят иши очилишига фойдаланувчилар томонидан Эрдўғонга нисбатан «#death» (ўлим) сўзи билан қўлланган ҳештеглар сабаб бўлган. Бу ҳақда ТАСС нашри хабар берди.\nРасмийлар бундай хабарлар Жиноят кодексидаги ҳақорат қилиш, президентга ишончни сусайтириш, дезинформация ва манипуляция қилиш моддаларини бузган деб ҳисоблаган. Терговчилар томонидан тўпланган ҳужжатлар ва далиллар суд органларига юборилган. Агар бу одамлар айбдор деб топилса, қамоқ жазосига ҳукм қилинади.\nЖаҳон янгиликлари дайжести 5 ноябр 2021, 23:20


Жиззахда “Обод қишлоқ”лар сони яна биттага кўпаймоқда » Sangzor.uz - Жиззах янгиликлар портали\nAdmin 14-июн, 12:28 0 922 Breaking news / Жамият / Жиззах янгиликлари / Фото / ДХА янгиликлари\nХалқнинг фаровон яшаётганлигини унинг турмуш шароитидан билса бўлади.\n“Обод маҳалла”, “Обод қишлоқ” давлат дастури доирасида Дўстлик туманининг “Манас”, Мирзачўл туманнинг “Гагарин” шаҳарчаси ободонлаштирилган эди. Янги бинолар, таъмир талаб иншоотлар қайтадан реконструкция қилинди. Йўллар таъмирланиб, аҳоли дам оладиган хиёбонлар қурилди. Буларнинг барчаси ўша ҳудудда истиқомат қилувчи аҳоли учун.\nНавбатдаги бунёдкорлик Зомин туманининг “Пшағор” ҚФЙ да бошланган. Махсус ишчи кучи жалб этилган.\nЎтган ҳафтанинг шанба ва якшанба кунларида ДХА вилоят бошқармаси раҳбарияти ҳамда туман (шаҳар) ДХМ ходимлари уйма-уй юрган ҳолатда ҳар бир хонадонга кириб уларнинг муаммолари ўрганишди.\nМаҳаллабай ишлаш тизими натижасида ҳозир хонадонларга кириб муаммолар ўрганмоқдамиз. Аҳолидан тушаётган мурожаатларнинг аксарияти кадастр билан боғлиқ. Кўпчилик хонадонларда фақатгина техник хатлов деган ҳужжат бор. Бу уларга мулк ҳуқуқини эътироф этадиган ҳужжат саналмайди. Шу масала билан мурожаат қилганларнинг рўйхати шакллантирилмоқда. Бундан ташқари ФҲДЁ соҳасига оид мурожаатларни ҳам қабул қиляпмиз, - дейди Зомин туман ДХМ мутахассиси Эркин Маматқулов.\n“Пшағор” ҚФЙ катта ҳудудни эгаллайди. Унинг таркибида 6 та МФЙ мавжуд. Ҳар бир маҳалла таркибида эса 12 та кичик қишлоқлар бор. Жами аҳоли сони 23 810 нафарни ташкил этади.\nНорбой Қаршиев “Қонгли” МФЙ “Тинчлик” кўчасида истиқомат қилади. Энг кенжа ўғил билан яшаётган Норбой ака нафақада. Қўшимча даромад манбаи йўқ. Ушбу хонадонга ДХА вилоят бошқармаси бошлиғи Бобур Умурзаков ташриф буюриб муаммоларини тинглади.\nЯнги ҳовлига 24 март куни кўчиб келдик. Ўғлим мавсумий ишда ишлайди. Қора қозон шу билан қайнаб турибди. Газ, сув йўқ. Йўлимизни ўзингиз кўрдингиз. Электр қуввати жуда паст. Ўчоқда сув иситамиз, овқат қиламиз. Газ балон оламиз десак шароит тўғри келмаяпти. Нафақа пулим рўзғордан ортмайди, - дейди Норбой ота.\nВилоят бошқармаси бошлиғининг ташаббуси билан уйнинг кадастр ҳужжатларига оид масала тегишли ташкилотларга юборилди. Хонадон газ балон билан таъминланадиган бўлди, ўғлининг ишга жойлашиш муаммоси ҳам ўрганилмоқда.\nШу куни Норбой ота сингари 10 га яқин фуқароларнинг муаммолари тегишлилиги бўйича ташкилотларнинг назоратига олинди.\nБугунги кун талаби битта – у ҳам бўлса аҳолини рози қилиш орқали давлатга бўлган ишончни кучайтириш. Битта хонадон тинч бўлса жамият тинч. Жамиятнинг тинчлиги бу давлатнинг ривожланишидан дарак беради.\nЗоминда "Обод қишлоқ" дастури доирасида..\nЖиззахда “Маҳаллабай” юриш натижасида 1..\nДХА Чимқўрғонда фуқароларнинг 901 та..\nБМТ ва ЕХҲТ вакиллари Жиззахда “Обод..\nЯнгиланаётган Янгиобод (фото)..


“Ўзнефтмаҳсулот” мамлакатда бензин тақчиллиги мавжудлигини инкор этди\n“Ўзнефтмаҳсулот” ўзининг расмий баёнотида Ўзбекистон ёнилғи қуйиш шаҳобчаларида бензин таъминоти масаласида шов-шув кўтармасилкка чақирди.\nБу ҳақда 13 август куни Ўзбекистондаги Интернет нашрлар хабар тарқатди. Нашрларнинг “Ўзнефтмаҳсулот” баёнотига таяниб хабар беришича, Тошкент ва бошқа шаҳарлардаги енилғи қуйиш шаҳобчаларида бензин олиш учун навбатларнинг кўпайгани республика аҳолисининг ташвиш ва тушунмовчилигига сабаб бўлмоқда. “Ўзнефтмаҳсулот” “ёнилғи мойлаш маҳсулотлари нархининг кўтарилиши тўғрисидаги гаплар асоссиз”эканини таъкидлаган.\nМатбуот хабарларида “Ўзнефтмаҳсулот” бутун масъулиятни ўз зиммасига олган ҳолда мамлакатда бензин тақчилиги йўқлиги ҳақида баёнот берган.\n13 август куни Озодлик радиоси Хоразм вилоятида 6 кун бензин бўлмагани ва чоршанба куни вилоятга атига 70 тонна бензин берилгани ҳақида хабар тарқатган эди.


«Тойота» машиналарни смартфонлар ёрдамида очишга имкон бермоқда\n16:26 / 01.11.2016\nБу қурилма ҳеч қандай махсус ўрнатишни талаб қилмайди. Уни шунчаки, олд панелга, идиш қўйгич ёки салондаги қутига жойлаш кифоя қилади. Carsharing мижози Smart Key Box қурилмаси қолдирилган машина яқинига келгач, махсус кодни юбориши керак бўлади. Bluetooth орқали қабул қилинган кодни қайта ишлаган тизим эшикни очиш ва двигателни ишга тушириш имконини беради.\nЯнги тизим Getaround хизмати билан ҳамкорликда синовдан ўтказилади. Toyota компанияси ушбу фирмага назоратидаги жамғарма орқали 10 млн доллар сармоя киритган. Синов жараёнида Prius гибриди ёки Lexus машиналарига эга кишилар иштирок этишлари мумкин.\nGetaround фирмасининг carsharing дастури автомобиль эгаларига узоқ муддат мобайнида фойдаланмаган автомобилларини ижарага бериш имконини ҳам беради. Хизмат вакилларининг ишонтиришларича, Getaround ёрдамида ойига 800 доллар ишлаш мумкин. Автомобиль ижара ҳақи соатига 5 долларни ташкил этади.\nҚайд этиш жоизки, Япония компанияси бу каби дастурни ишга тушираётган илк фирма эмас. Масалан, Daimler концернининг Car2Go хизмати аллақачон фаолият юритмоқда. АҚШнинг қатор йирик шаҳарларида General Motors компаниясининг Maven хизмати ишламоқда. «Форд» Лондонда GoDrive сервисини, BMW компанияси эса Сиэттлда ишлаётган ReachNow хизматини йўлга қўйишга улгурган. Бундан ташқари, яқин орада «Тесла»нинг ўз хизмати пайдо бўлиши кутилмоқда.\nGeneral Motors Тойота Smart Key Box


Омонат ғор сири (19-қисм) » Ўзбекистон янгиликлари – Zamin.uz\nОмонат ғор сири (19-қисм)\n— Соғайиб қолдингми? — деди унинг каравоти ёнига стол қўйиб ўтирган ўрта яшар, сочлари оппоқ, пешонасини ажин босган, нигоҳи ўткир, мундир кийган орган ходими.\nБобур жавоб қилмади, шифтга термилганча ётаверди. Йигитнинг қайсарлигини сезган майор унинг кўнглига қараб муомала қилишга киришди:\n— Менга айтишди, сени олиб келишганида аҳволинг анча оғир экан, лекин тез тузала бошлабсан. Иродангга балли, йигит.\nБобурнинг энсаси қотди. У бирор кишидан нимадир сўрамоқчи бўлса, чўзиб ўтирмас, шартта айтар-қўяр, бошқалардан ҳам шундай муомалани кутарди.\n— Ҳм-м, — деди майор ўйланиб.\nМайор кўпни кўрган одам эди. Қанча ўғри-каззобнинг “эртаги”ни эшитган, бўйнида тоғдай гуноҳи бўла туриб, тергов пайти ўзини фаришта қилиб кўрсатишга уринганларни, бутун бошли қотилликни бошдан-оёқ кўзи билан кўрган эса-да, гувоҳлик беришдан бўйин товлаганларни ҳам гапиртириб, қилни қирқ ёриб, ковушини тўғрилаб қўйиш қўлидан келган. Бобурга у аввал кўнгил бериб, кейин ичидаги бор гапни суғуриб олмоқчи эди. Қараса, бу йигит тошёнғоқ хилидан экан, демак, унга бошқача йўл тутиш керак.\n— Бобуржон, — деди бироз сукутдан сўнг майор, — ниқоблилар опангни ўғирлаб кетганидан мен ҳам афсусдаман, уни тезда топишимиз керак. Сен ёрдам бермасанг бўлмайди.\n— Тузалсам ўзим топаман, — деди Бобур шифтдан кўзини узмай.\n— Унда кеч бўлади.\n“Кеч” сўзини эшитиб, Бобур кўзини юмди. Иложсизлиги алам қилиб, чуқур хўрсинди.\n— Шунинг учун, — гапида давом этди майор, — кўрган-билганингни гапириб беришинг керак.\n— Мен бостириб кирган тўртта ниқобли одамни кўрдим. Яна кимдир деразаданам қаради, ўзим кўрганим йўқ, Наргиза билан унинг ёнидаги қиз деразага қараб бақириб юборишди. Анави дўхтирам шу ердайди.\n— Анави қизнинг исмини биласанми?\n— Билмайман. Аввал кўрмаганман. Опам у билан яқинда танишган бўлса керак.\n— Ўша қиз сенда шубҳа уйғотмадими?\n— Деразадан ким қараган бўлиши мумкин?\n— Тушунарли, — деди майор эшитганларидан қониқмай бош чайқаб. — Лекин булар опангни топишимизга ёрдам беролмайди.\n“Ўзимам биламан, — хаёлидан ўтказди Бобур, — лекин мен қидирсам, албатта, топаман. Ўғирлаганларнинг терисига сомон тиқаман!”\nМайор ташқарига чиқди. Қоп-қоронғи осмон қаърида милтираётган сон-саноқсиз юлдузларга термилди. Улар, худди одамлардай, бир-бирига мутлақо ўхшамасди.\n— Раҳматуллаев, — деди лабига сигарета қистирган майор, гугурт олиш учун қўлини чўнтагига тиқаркан.\n— Лаббай, — дея майорнинг ёнига ўқишни яқинда битириб милицияга ишга кирган, ўрта бўйли, спортчиларникидай чайир гавдали йигит — Миркомил келди.\n— Сенга биринчи топшириқ, — деди майор унга синовчан тикилиб. — Бобур деган бемор билан яхшилаб танишиб оласан, керак бўлса ўртоқ бўласан. Уям сенга ўхшаб жиддий йигит кўринади. Ичидаги бор гапни билиб олгин. Ўзи ким, оилавий аҳволи қандай? Нега опасини ўғирлаб кетишди?.. Яна улар ҳалокатга учраганида ўртоғидан топилган қорадори кимники? Умуман, бу йигит, ўртоғи Дониёр нима иш қилади — ҳаммасига жавоб топ. Фақат эҳтиёт бўл. Тағин сир бериб, балога қолиб юрма. Бу ишнинг ўта жиддийлиги эсингдан чиқмасин. Маълумотларни зудлик билан менга етказиб тур.\n— Хўп бўлади, — деди Миркомил бошлиғининг гапини диққат билан эшитиб.\n— Бўпти, ишга кириш.\nМайор тезкор гуруҳ вакиллари билан жабрланган Фатҳуллани ҳам олиб кетди.\nМиркомил касалхонада рўй берган воқеадан хабар топган заҳоти етиб келган бош врачнинг хонасига фуқаро кийимида кирди-да, ўзига оқ халат беришларини сўради.\nУ палатага кирганида Бобур ухлаб қолганди. Бир-бир қадам босиб, беморнинг тепасига борди. Фақат юзигина кўриниб турган Бобурга синчиклаб қараб, ўзича нимадир излади. Кейин ортига қайтиб эшик ёнига стол қўйди-да, ўтириб хона ичини синчиклаб кўздан кечириб чиқди. Орадан ярим соатча вақт ўтди. Ютиб юборгудай жимжитлик Миркомилни зериктирди: кўзи юмилиб кетаверди. Ҳаял ўтмай у ўтирган жойида ухлаб қолди.\nТонг бўзариб келаётган маҳал палатага ҳамшира кирди. Эшикнинг ғийқиллашидан Миркомил чўчиб уйғониб, ўрнидан сапчиб турди. Унинг бу қилиғидан ҳамшира кулиб юборди. Сўнг савол назари билан қараган Миркомилга:\n— Касални укол қилиш вақти бўлди, — деди яна жилмайиб.\nБобур аллақачон уйғонган, эшик ёнига стол қўйволиб уйқуни ураётган йигитга унинг кўзи тушган эди.\n— Қалайсиз, яхши йигит? — деди ҳамшира Бобурнинг ёнига бориб.\n— Бундан баттар бўмайди, — деди мийиғида кулиб Бобур.\n— Ҳали шошманг, шунақа югуриб кетингки, ўзингиз ҳам қойил қолинг, — деди ҳамшира қувноқ овозда.\n— Агар сиздай қизлар укол қилиб туришса, бугуннинг ўзидаёқ югуриб кетаман.\n— Ҳо-о, — деди ҳамшира нозланиб. — Мендан бошқасининг укол қилишини истаб қолдингизми?\nБу гапдан сўнг Миркомил ҳам кулиб юборди.\n— Ошна, — гапга аралашди Миркомил Бобурга яқинлашаркан, — ҳозирги қизларга битта гапни айтгин-да, кейин орқа-олдингга қарамай қоч, йўқса балога қоласан.\n— Ҳаммасига ўзларингиз айбдор, — деди ҳамшира ҳам бўш келмай. — Битта қизга қаноат қилмай бошқасига кўз сузасизлар, шунинг учун сизларга доим кўз-қулоқ бўлиб туриш керак.\n— Айтдим-ку, — деди Миркомил кулиб, — битта гап гапирсанг тамом. Уйланмасдан тоқ ўтиб кетаман, шекилли, бу дунёдан.\n— Кўрамиз, яна неча йил чидаркансиз бўйдоқликка!\n— Пардон! Биз «пас». Ўқишни битириб шу ерга дўхтир бўп келай, ўшанда…\n— Битиришингизга, адашмасам, ҳали икки йилча бор, унгача чидайсиз, — деди ҳамшира ва Бобурни укол қилишга киришди.\nҲамшира билан Миркомилнинг ҳазил-ҳузули улар пухта ўйлаб, олдиндан келишиб олишгандай табиий чиқди: Миркомил талаба ролини бажаради, бу ерга амалиёт учун келган; ҳамшира ҳам шунга яраша муомала қилди. Бу сценарийни Миркомил ўйлаб топиб, ҳамшира билан пухталаб келишганди, бироқ унинг қандай натижа бериши ҳозирча номаълум эди.\n— Шу, ўқишиям жонга тегиб кетди, — деди Миркомил ҳамшира ишини битириб чиқиб кетганидан кейин. — Сизам бирон жойда ўқийсизми?\nБобур бошини чайқаб “йўқ” деган ишорани қилди.\n— Нима иш қиласиз? — савол берди Миркомил.\n— Сизларники яхши, мол оласизлар-сотасизлар, тамом, фойдани чўнтакка уриб кетаверасизлар.\nУнинг гапига Бобур кулди:\n— Буниям ўзига яраша қийинчиликлари бор, баъзан кечаси билан ухламай чиқамиз.\n— Барибир-да, ошна. Масалан, институтда тўрт йил ўқитишади. Бизда бўлса, эҳ-ҳе…\n— Ташланг унда.\n— Шунча йил ўқиб қўйдим. Увол бўлади. Битирсам, клиника очмоқчиман. Шунга кеча-ю кундуз касалхонадаман. Кўпроқ ўрганиш керак. Бошқалар бир кун келса, икки кун ялло қилиб юради. Менинг уйланишга ҳам вақтим йўқ. Тўнғич фарзандга қийин экан. Ойим уч йилдан бери миямни қотиради, бошингни иккита қилиб қўяйлик, деб. Хоҳ ишонинг, хоҳ ишонманг, шу пайтгача биронта қиз билан тузук-қуруқ гаплашмабман ҳам. Қизинг бўлмаса кимга уйланишниям билмай эзилиб кетаркансан…\nТуйқусдан Бобурнинг хаёлида лўли қиз жонланди: сирли нигоҳи, мийиғида кулиши… Кейин газ балоннинг ҳидидан йиқилиши… Беморнинг қошлари чимирилди.\n— Нима гап? — деди унинг юзидаги ўзгаришни кўриб Миркомил. — Мазангиз бўлмаяптими?\n— Яхшиман, — деди зўрға Бобур, — бир илтимос айтсам, қилоласизми?\n— Биронта қизга хат-пат бериб қўйиш керакми? Гап бўлиши мумкинмас!\n— Қизгамас. Ҳадемай ойим келади. Наргизани олиб қочишганини айтмай туришсин, дўхтирлардан илтимос қилинг.\n— Ҳа-а, — деди Миркомил пешонаси тиришиб, — хунук иш бўлди-да. Мен шу пайт шаҳарга чиқиб кетувдим. Бўлганимда муштлашардим. Нима қилиб бўлсаям опангизни олиб қолардим. Дзюдога беш йилдан бери қатнайман. Анчагина тажрибам бор.\n— Майли, буларнинг бари ўз йўлига. Сиз менинг илтимосимни қиласизми?\n— Бугун бўлмаса эртага барибир эшитади. Майли, дўхтирларни кўндиришга уриниб кўраман… Энди сиз ухланг, кўп гаплашдик, чарчаб қолманг тағин.\nБобур Миркомилнинг гапига эътироз билдирмади. Шифтга термилганча хаёл дунёсига ғарқ бўлди.\nОмонат ғор сири (15-қисм)\n23:30 / 21-09-2017\nОмонат ғор сири (14-қисм)\n22:48 / 21-09-2017\nОмонат ғор сири (11-қисм)\n10:58 / 18-09-2017\nОмонат ғор сири (9-қисм)\n00:04 / 18-09-2017\nОмонат ғор сири (3-қисм)\n18:17 / 13-09-2017\nБоқий дунё жаннатини кўрган қария\n11:38 / 23-06-2017